Oʻzbekiston Respublikasi Adliya vazirligi tizimidagi taʼlim muassasalari faoliyatini yanada takomillashtirish chora-tadbirlari toʻgʻrisida
(resolution, 2025-10-17)

Vazirlar Mahkamasining “Oʻzbekiston Respublikasi Adliya vazirligi tizimidagi taʼlim muassasalarida kredit-modul tizimini joriy etish chora-tadbirlari toʻgʻrisida” 2021-yil 10-iyundagi 359-son qaroriga muvofiq, shuningdek, Oʻzbekiston Respublikasi Adliya vazirligi tizimidagi taʼlim muassasalarining oʻquv jarayonini xalqaro standartlarga muvofiqlashtirish hamda yuridik texnikumlarning reytingini yuritish mexanizmini joriy etish orqali ularda taʼlim sifatini yanada oshirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Adliya vazirligining yuridik texnikumlari (keyingi oʻrinlarda — yuridik texnikumlar) reytingini aniqlash boʻyicha maʼlumotlar bazasini tashkil qilish, reyting indikatorlari uchun ballarni hisoblash hamda reyting natijalarini eʼlon qilish tartibini nazarda tutuvchi Oʻzbekiston Respublikasi Adliya vazirligining yuridik texnikumlari reytingini aniqlash tartibi toʻgʻrisidagi nizom 1-ilovaga muvofiq; adliya organlari tomonidan yuridik texnikumlar bitiruvchilariga yoʻllanma berish boʻyicha maxsus komissiya faoliyatini tashkil qilish, oliy taʼlim tashkilotiga hujjatlarni topshirish, oʻqishga qabul qilish uchun suhbat oʻtkazish hamda qabulni rasmiylashtirish tartibini nazarda tutuvchi Oʻzbekiston Respublikasi Adliya vazirligi yuridik texnikumlari bitiruvchilarini “yurisprudensiya” mutaxassisligi boʻyicha yuridik kadrlarni tayyorlashni amalga oshiruvchi oliy taʼlim tashkilotlari bakalavriatiga oʻqishga qabul qilish tartibi toʻgʻrisidagi nizom 2-ilovaga muvofiq tasdiqlansin. 2. Belgilansinki, yuridik texnikumlarning, shu jumladan, quyidagi yoʻnalishlardagi faoliyatini qamrab oluvchi reytingi natijalari har yangi oʻquv yiliga qabul boshlangunga qadar Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi tomonidan Adliya vazirligi bilan birgalikda ularning rasmiy veb-saytlari orqali eʼlon qilinadi: oʻquv va ilmiy-metodik faoliyat, shu jumladan, taʼlim sifati; reyting aniqlangan yilda nufuzli xalqaro va respublika fan olimpiadalari, sport musobaqalari va boshqa tanlovlarda gʻolib boʻlgan (sovrinli oʻrinlarni qoʻlga kiritgan) yuridik texnikum oʻquvchilari ulushi; xorijiy pedagoglar, shuningdek, ilmiy darajali hamda chet tili va fanlarni bilish darajasi toʻgʻrisidagi milliy yoki xalqaro sertifikatga ega boʻlgan asosiy shtatdagi pedagoglar va oʻquvchilar ulushi; ish bilan taʼminlangan bitiruvchilari va oliy taʼlim muassasalariga qabul qilingan oʻquvchilari ulushi. 3. Shunday tartib oʻrnatilsinki, unga muvofiq: Toshkent davlat yuridik universiteti (keyingi oʻrinlarda — TDYU) huzuridagi akademik litseyga (keyingi oʻrinlarda — akademik litsey) oʻqishga qabul qilish har yili 1-avgustga qadar Davlat test markazi tomonidan oʻtkaziladigan test sinovlari orqali amalga oshiriladi, bunda test sinovlarini oʻtkazish bilan bogʻliq xarajatlar ushbu maqsadlar uchun ajratiladigan Oʻzbekiston Respublikasi Davlat budjeti mablagʻlari hisobidan amalga oshiriladi; akademik litseyga dars mashgʻulotlarini, xususan, onlayn rejimda oʻtkazish uchun xorijiy mutaxassislar jalb qilinadi hamda ularga ish haqi miqdori TDYU tomonidan mustaqil belgilanadi; akademik litseyda va yuridik texnikumlarda pedagog xodimlar tarkibida qonunchilik hujjatlarida nazarda tutilgan lavozimlar bilan birgalikda kafedra mudiri, professor, dotsent lavozimlari ham joriy etiladi hamda ularning mehnatiga haq toʻlash boʻyicha bazaviy tarif stavkalari akademik litseyda TDYU tomonidan, yuridik texnikumlarda esa Adliya vazirligi tomonidan belgilanadi; TDYU tomonidan tashkil etiladigan yoki muassis sifatida ishtirok etiladigan tijorat va notijorat tashkilotlarini tashkil etish bilan bogʻliq xarajatlarni qoplash, faoliyatini tashkil etish va doimiy ravishda moliyaviy qoʻllab-quvvatlash hamda ularning ustav jamgʻarmasi va mulkini shakllantirish uchun TDYU Kengashi tomonidan belgilangan miqdorda budjetdan tashqari (shu jumladan, toʻlov-kontrakt va tabaqalashtirilgan kontrakt) mablagʻlarni sarflashga ruxsat beriladi. 4. Oʻzbekiston Respublikasi Adliya vazirligi hamda Oliy va oʻrta maxsus taʼlim vazirligining quyidagi takliflariga rozilik berilsin: TDYU bakalavriat taʼlim yoʻnalishlariga sirtqi taʼlim shakli hamda ikkinchi va undan keyingi oliy taʼlimga qabulni Vazirlar Mahkamasi huzuridagi Davlat test markazi tomonidan oʻtkaziladigan test sinovlari orqali amalga oshirish. Bunda, test sinovlari Vazirlar Mahkamasining 2018-yil 3-apreldagi 261-son qarori bilan tasdiqlangan Oʻzbekiston Respublikasi oliy taʼlim muassasalarining bakalavriatiga oʻqishga qabul qilish uchun kirish test sinovlarini oʻtkazish tartibi toʻgʻrisidagi nizomda belgilangan tartibda amalga oshiriladi; respublikadagi oliy taʼlim tashkilotlarining buyurtmalariga koʻra TDYU magistraturasida bazaviy oliy yuridik maʼlumotga ega boʻlgan kadrlarni maqsadli tayyorlash uchun kirish sinovlarisiz magistraturaga qabul parametrlaridan tashqari toʻlov-kontrakt asosida qabul qilish, shuningdek, ushbu tashkilotlarga ularning budjetdan tashqari mablagʻlari hisobidan kontrakt toʻlovlarini amalga oshirish huquqini berish. Bunda, ushbu kadrlarga oʻqishini tamomlaganidan soʻng buyurtma bergan oliy taʼlim tashkilotlarida shartnoma asosida uch yil davomida toʻliq stavkada uzluksiz ishlab berish majburiyati yuklanadi. 5. Oʻzbekiston Respublikasi Adliya vazirligi: a) ikki oy muddatda: akademik litsey va yuridik texnikumlarda mazkur qaror bilan joriy etilayotgan lavozimlarning razryadlari (bazaviy tarif stavkalari, maoshlari) hamda koeffitsiyentlari miqdorlari belgilanishini taʼminlasin; Davlat test markazi bilan birgalikda akademik litseyga qabul qilish uchun test sinovlarini oʻtkazish tartibini ishlab chiqsin va tasdiqlasin; b) bir oy muddatda manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni mazkur qarorga muvofiqlashtirsin. 6. Oʻzbekiston Respublikasi Hukumatining 3-ilovaga muvofiq ayrim qarorlariga oʻzgartirish va qoʻshimchalar kiritilsin. 7. Oʻzbekiston Respublikasi Hukumatining 4-ilovaga muvofiq baʼzi qarorlari oʻz kuchini yoʻqotgan deb hisoblansin. 8. Mazkur qarorning bajarilishini nazorat qilish Oʻzbekiston Respublikasi adliya vaziri R.K. Davletov zimmasiga yuklansin. 1. Ushbu Nizom Oʻzbekiston Respublikasi Adliya vazirligining yuridik texnikumlari (keyingi oʻrinlarda — yuridik texnikumlar) reytingini (keyingi oʻrinlarda — reyting) aniqlash tartibini belgilaydi. 2. Reyting Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi (keyingi oʻrinlarda — Taʼlim inspeksiyasi) tomonidan Oʻzbekiston Respublikasi Adliya vazirligi (keyingi oʻrinlarda — Adliya vazirligi) bilan birgalikda har yili xolislik, oshkoralik va adolat tamoyillariga amal qilingan holda aniqlanadi. 3. Yuridik texnikumlar reytingini aniqlash ushbu Nizomga 1-ilovada keltirilgan sxemaga muvofiq tashkil etiladi. 4. Yuridik texnikumlar orasida sogʻlom raqobat muhitini shakllantirish, ularning ilmiy-pedagogik faoliyati darajasi va sifatini oshirishni ragʻbatlantirish, pedagog xodimlarning ilmiy salohiyatidan samarali foydalanish, oʻqitish sifati boʻyicha xalqaro mezon va standartlarga muvofiq yuqori koʻrsatkichlarga erishishga hamda iqtisodiyotning real sektori tarmoqlari uchun yuqori malakali kadrlarni tayyorlashga zamin yaratish reytingni aniqlashning maqsadi hisoblanadi. 5. Quyidagilar reytingni aniqlashning vazifalari hisoblanadi: yuridik texnikumlar faoliyatini muntazam takomillashtirib borish asosida mehnat bozorida talab yuqori boʻlgan malakali kadrlarni tayyorlash; yuqori malakali kadrlar tayyorlash jarayoniga kadrlar buyurtmachilarini faol jalb etish; yuridik texnikumlarda koʻrsatilayotgan taʼlim xizmatlari sifati, ulardagi ilmiy va oʻquv-tarbiya jarayonlari hamda imkoniyatlar haqida tegishli davlat organlari, kadrlar buyurtmachilari va keng jamoatchilikni xolis axborot bilan taʼminlash; yuridik texnikumlarning dunyodagi reytingi yuqori boʻlgan taʼlim muassasalari bilan hamkorligini taʼminlash hamda ularning xalqaro standartlarga muvofiq yuqori koʻrsatkichlarga erishishiga koʻmaklashish. 6. Reytingni aniqlashga oid maʼlumotlar bazasini shakllantirish Taʼlim inspeksiyasi tomonidan hisobot yilidan keyingi yilning birinchi choragida amalga oshiriladi. 7. Reytingni aniqlashga oid maʼlumotlar bazasini shakllantirish uchun: a) fan nomzodi, falsafa doktori (PhD) va fan doktori, fan doktori (DSc) ilmiy darajalariga hamda ilmiy darajaga ega boʻlmay dotsent yoki professor ilmiy unvonlariga tasdiqlangan yuridik texnikumlar pedagog xodimlari tomonidan himoya qilingan dissertatsiyalar toʻgʻrisidagi maʼlumotlar — Oʻzbekiston Respublikasi Vazirlar Mahkamasi huzuridagi Oliy attestatsiya komissiyasi tomonidan; b) yuridik texnikum bitiruvchilarining ishga joylashganligi toʻgʻrisidagi maʼlumotlar — Oʻzbekiston Respublikasi Bandlik va mehnat munosabatlari vazirligi tomonidan; v) oliy taʼlim muassasalariga oʻqishga qabul qilingan yuridik texnikum bitiruvchilarining soni toʻgʻrisidagi maʼlumotlar: davlat oliy taʼlim muassasalariga qabul imtihonlarida qatnashib oʻqishga tavsiya etilgan bitiruvchilar soni boʻyicha — Oʻzbekiston Respublikasi Vazirlar Mahkamasi huzuridagi Davlat test markazi tomonidan; respublikadagi nodavlat hamda xorijiy oliy taʼlim tashkilotlari va ularning filiallariga oʻqishga qabul qilingan bitiruvchilar soni boʻyicha — mazkur oliy taʼlim tashkilotlari tomonidan; qoʻshma taʼlim dasturlari va xorijiy oliy taʼlim muassasalariga oʻqishga qabul qilingan bitiruvchilar soni boʻyicha — TDYU tomonidan; g) chet tilini bilish darajasi toʻgʻrisidagi milliy sertifikatga ega boʻlgan oʻquvchilar va oʻqituvchilar soni boʻyicha — Oʻzbekiston Respublikasi Vazirlar Mahkamasi huzuridagi Davlat test markazi tomonidan; d) boshqa indikatorlar boʻyicha maʼlumotlar — TDYU tomonidan Taʼlim inspeksiyasiga taqdim etiladi. 8. Taʼlim inspeksiyasi tomonidan maʼlumotlar bazasini shakllantirish maqsadida tegishli namunadagi jadvallar ishlab chiqiladi va reyting aniqlanayotgan yilning 10-dekabriga qadar ushbu Nizomning 7-bandida koʻrsatilgan tashkilotlarga yetkaziladi. 9. Yuridik texnikumlarning reytingni aniqlashga oid maʼlumotlar asoslovchi hujjatlari bilan birgalikda 1-fevralga qadar mazkur Nizomning 7-bandida koʻrsatilgan tashkilotlar tomonidan Taʼlim inspeksiyasining rasmiy veb-saytidagi maxsus platformaga (keyingi oʻrinlarda — maxsus platforma) joylashtiriladi. Taʼlim inspeksiyasi tomonidan ushbu tashkilotlarga maxsus platformaga kirish uchun 25-yanvarga qadar login va parol beriladi. Asoslovchi hujjatlar taqdim etilmagan taqdirda, maʼlumotlar reytingni hisoblashda inobatga olinmaydi. 10. Maʼlumotlarning ishonchliligini taʼminlash maqsadida Taʼlim inspeksiyasi tomonidan ushbu maʼlumotlar 1-aprelga qadar tahlil qilinadi hamda dastlabki oʻrganilgan maʼlumotlar tanishib chiqish va tasdiqlash uchun 10-aprelga qadar maxsus platformaga joylashtiriladi. 11. Maʼlumotlar yuridik texnikum direktori imzosi hamda Toshkent davlat yuridik universitetining (keyingi oʻrinlarda — TDYU) masʼul prorektori imzosi bilan tasdiqlangan holda 1-mayga qadar maxsus platformaga joylashtiriladi. Qoʻshimcha kiritiladigan reytingni aniqlashga oid maʼlumotlar asoslovchi hujjatlar bilan birgalikda taqdim etilganda hisobga olinadi. Maxsus platforma 1-maydan keyin yopib qoʻyiladi va unga qoʻshimcha maʼlumotni joylashtirishga yoʻl qoʻyilmaydi. Maxsus platformaga joylashtirilgan maʼlumotlarni asoslovchi hujjatlarning haqiqiyligiga shubha tugʻilgan taqdirda, Taʼlim inspeksiyasi tomonidan hujjatning asli soʻrab olinishi mumkin. Yolgʻon yoki notoʻgʻri maʼlumotlar reytingni hisoblashda inobatga olinmaydi. 12. Reytingni aniqlash jarayonida tanlash asosida belgilangan soha mutaxassisliklari boʻyicha yuridik texnikum oʻquvchilari uchun mutaxassislik fanlaridan test sinovlari shaklida nazorat ishlari oʻtkaziladi. Nazorat ishlari oʻtkaziladigan soha mutaxassisliklari va fanlar roʻyxati nazorat ishlarini oʻtkazish muddatidan kamida bir oy oldin Taʼlim inspeksiyasi hamda Adliya vazirligining rasmiy veb-saytida eʼlon qilinadi. 13. Test topshiriqlari oʻquvchilar uchun ikkita mutaxassislik fanidan — 20 tadan jami 40 ta savoldan iborat boʻladi. 14. Test sinovlarida har bir test savoli uchun 2 daqiqadan, jami 80 daqiqa vaqt beriladi. Har bir toʻgʻri bajarilgan test savoli 2,5 ball bilan baholanadi. 15. Nazorat ishlari oʻtkaziladigan oʻquvchilar guruhlari Taʼlim inspeksiyasi tomonidan aniqlanadi va nazorat ishlari oʻtkazilishidan kamida uch kun oldin yuridik texnikumlarga maʼlum qilinadi. Nazorat ishlarida tanlangan soha mutaxassisliklari boʻyicha oʻquvchilarning kamida 30 foizi ishtirok etishi shart. Nazorat ishlari har oʻquv yili oxirida oʻtkaziladi. 16. Reytingni aniqlashga oid toʻplangan maʼlumotlar asosida Taʼlim inspeksiyasi tomonidan yuridik texnikumlar reytingi aniqlanadi. Reyting ballarini hisoblash ushbu Nizomga 2-ilovada keltirilgan yuridik texnikumlar reytingini aniqlash mezonlari asosida amalga oshiriladi. 17. Taʼlim inspeksiyasiga yuridik texnikumlarning reytingini aniqlashda TDYU taʼlim sifatini nazorat qilish boʻlimi hamda yuridik texnikumlarning taʼlim sifatini nazorat qilish boʻlimlari koʻmaklashadi. Taʼlim inspeksiyasi bilan birgalikda TDYU taʼlim sifatini nazorat qilish boʻlimi yuridik texnikumlarning taʼlim sifatini nazorat qilish boʻlimlari faoliyatini muvofiqlashtiradi. 18. Reyting indikatorlari uchun ballarni hisoblash quyidagicha amalga oshiriladi: tegishli reyting indikatori boʻyicha eng katta koʻrsatkichga ega yuridik texnikumlar aniqlanadi; eng katta koʻrsatkichga ega boʻlgan yuridik texnikumlarga ushbu indikator uchun belgilangan eng yuqori ball beriladi; boshqa barcha yuridik texnikumlarning ballari mazkur indikator boʻyicha eng yuqori ballga ega boʻlgan yuridik texnikumlarning koʻrsatkichiga nisbatan hisoblanadi; har bir indikator boʻyicha hisoblangan ballar yigʻindisi yuridik texnikumlar reytingini belgilaydi. 19. Reyting natijalari har yili 1-avgustga qadar Taʼlim inspeksiyasi va Adliya vazirligining rasmiy veb-saytlarida eʼlon qilinadi hamda ommaviy axborot vositalarida keng yoritiladi. 20. Reytingni aniqlashga oid maʼlumotlar Taʼlim inspeksiyasida 5 yil davomida saqlanadi. 21. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 22. Maxsus Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Masʼullar Chora-tadbirlar Bajarish muddatlari 1-bosqich Taʼlim inspeksiyasi Reytingni aniqlash mezonlariga mos ravishda jadvallar ishlab chiqish va Oʻzbekiston Respublikasi Adliya vazirligiga yetkazish. Reyting aniqlanayotgan yilning 10-dekabriga qadar 2-bosqich Oliy attestatsiya komissiyasi, Bandlik va mehnat munosabatlari vazirligi, Davlat test markazi, oliy taʼlim tashkilotlari, TDYU 1. Reytingni aniqlashga oid maʼlumotlarni asoslovchi hujjatlar bilan birgalikda Taʼlim inspeksiyasining rasmiy veb-saytidagi maxsus platformaga joylashtirish. Har yili 1-fevralga qadar Taʼlim inspeksiyasi 2. Reytingni aniqlashga oid maʼlumotlarni tahlil qilish. Har yili 1-aprelga qadar 3. Reytingni aniqlashga oid maʼlumotlarni tasdiqlash uchun maxsus platformaga joylashtirish. Har yili 10-aprelga qadar TDYU 4. Reytingni aniqlashga oid maʼlumotlarni tasdiqlangan holda maxsus platformaga joylashtirish. Har yili 1-mayga qadar 3-bosqich Taʼlim inspeksiyasi 1. Reytingni aniqlashga oid toʻplangan maʼlumotlar hamda reytingni aniqlash mezonlari asosida yuridik texnikumlar reytingini aniqlash. Har yili 1-avgustga qadar Taʼlim inspeksiyasi, Adliya vazirligi 2. Reyting natijalarini Taʼlim inspeksiyasi va Adliya vazirligining rasmiy veb-saytlarida eʼlon qilish va ommaviy axborot vositalarida yoritish. 1. Mazkur Nizom hududiy adliya organlari tomonidan Oʻzbekiston Respublikasi Adliya vazirligi yuridik texnikumlari (keyingi oʻrinlarda — yuridik texnikumlar) bitiruvchilariga yoʻllanmalar berish, abituriyentlarni “yurisprudensiya” mutaxassisligi boʻyicha yuridik kadrlarni tayyorlashni amalga oshiruvchi davlat oliy taʼlim tashkilotlari (keyingi oʻrinlarda — oliy taʼlim tashkilotlari) bakalavriatiga test sinovlarisiz yakka tartibda suhbat oʻtkazish orqali bakalavrlarni tayyorlashning maxsus uch yillik dasturi boʻyicha oʻqishga qabul qilish hamda oʻqish tugagandan soʻng oliy taʼlim tashkilotlari bakalavriati bitiruvchilarining taqsimotga muvofiq uzluksiz ishlab berishini amalga oshirish tartibini belgilaydi. 2. Ushbu Nizomda quyidagi asosiy tushunchalardan foydalaniladi: abituriyent — oliy taʼlim tashkilotlari bakalavriatiga test sinovlarisiz yakka tartibda suhbat oʻtkazish orqali bakalavrlarni tayyorlashning maxsus uch yillik dasturi asosida hududiy adliya organi yoʻllanmasi boʻyicha kirayotgan yuridik texnikum bitiruvchisi; masʼul vazirliklar va idoralar — boʻysinuvida oliy taʼlim tashkilotlari boʻlgan tegishli vazirliklar va idoralar; maxsus komissiya — har yili hududiy adliya organi boshligʻining buyrugʻi bilan tashkil etiladigan yuridik texnikumlar bitiruvchilariga yoʻllanmalar berish masalasini koʻrib chiquvchi komissiya; oliy taʼlim tashkilotlari qabul komissiyasi — har yili oliy taʼlim tashkilotlari rektorlari buyrugʻi bilan tashkil etiladigan oliy taʼlim tashkilotlari bakalavriatiga qabulni tashkil etishni, shu jumladan, abituriyentlar hujjatlarini qabul qilish va ularga maslahat xizmatlari koʻrsatishni amalga oshiruvchi komissiya; suhbat komissiyasi — oliy taʼlim tashkilotlari bakalavriatiga qabul qilish uchun abituriyentlar bilan yakka tartibda suhbat oʻtkazish maqsadida oliy taʼlim tashkilotlari taqdimotiga asosan masʼul vazirliklar va idoralar rahbarining buyrugʻi bilan tashkil etiladigan komissiya; taqsimot komissiyasi — bitiruvchilarning uzluksiz ishlashini taʼminlash, shuningdek, uzluksiz ishlash jarayonini muvofiqlashtirish va nazorat qilish maqsadida tegishli vazirliklar va idoralar rahbarlarining buyrugʻi bilan ularning masʼul xodimlari, hududiy adliya organlari va oliy taʼlim tashkilotlari rahbar xodimlaridan iborat tarkibda tashkil etiladigan komissiya; Oʻzbekiston Respublikasi Adliya vazirligi yuridik texnikumlari bitiruvchilariga hududiy adliya organlari tomonidan berilgan yoʻllanmalarning yagona reyestri (Yoʻllanmalar yagona reyestri) — hududiy adliya organlari tomonidan berilgan yoʻllanmalar haqidagi maʼlumotlarni avtomatlashtirilgan tarzda yigʻish (kiritish), qayta ishlash, yangilash, saqlash va tahlil qilishga moʻljallangan axborot tizimi; hududiy adliya organlari — Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari. 3. Oliy taʼlim tashkilotlari bakalavriatiga abituriyentlarni oʻqishga qabul qilishni tashkil etish mazkur Nizomga 1-ilovada keltirilgan sxemaga muvofiq amalga oshiriladi. 4. Yuridik texnikumlardagi taʼlim shaklidan qatʼi nazar, oliy taʼlim tashkilotlari bakalavriatining kunduzgi, sirtqi va kechki (smenali) taʼlim shakllariga abituriyentlarni qabul qilish qabul parametrlaridan tashqari toʻlov-kontrakt asosida amalga oshiriladi. Bunda, har bir oliy taʼlim tashkiloti boʻyicha oʻrinlar soni ushbu Nizomga 2-ilovaga muvofiq yuridik texnikumlar bitiruvchilariga beriladigan yoʻllanmalar taqsimotiga mos ravishda belgilanadi. 5. Oliy taʼlim tashkilotlari bakalavriatiga oʻqishga qabul qilish belgilangan tartibda oʻtkaziladigan yakka tartibdagi suhbat natijalariga koʻra oliy taʼlim tashkilotlari rektorining buyrugʻi asosida amalga oshiriladi. 6. Yakka tartibdagi suhbatda quyidagilar aniqlanadi: mamlakatda amalga oshirilayotgan keng qamrovli islohotlarning mohiyati va ahamiyatini tushunish (davlat va jamiyat qurilishi, qonun ustuvorligini taʼminlash, iqtisodiyotni rivojlantirish va liberallashtirish, shuningdek, ijtimoiy soha va boshqa sohalardagi islohotlar haqida tasavvur va fikrlash qobiliyatining mavjudligi); ixtisoslikni tanlashda motivatsiya (huquqshunos kasbining mohiyati va ijtimoiy ahamiyatini tushunish, unga doimiy qiziqish bildirish); shaxsiy-kasbiy xususiyatlar (oʻqishga qobiliyat, kasbiy vazifalarni hal qilishda amaliy faoliyat, intizomlilik, hamjihatlik, masʼuliyatlilik, qaror qabul qilishda mustaqillik darajasi, shuningdek, oʻz ustida ishlash va ijodkorlik qobiliyatlari); yurisprudensiya sohasidagi bilim va kasbiy koʻnikmalarning mavjudligi (professional taʼlimi darajasida yurisprudensiya sohasida oʻz fikrini bayon qilish va tahlil qilish koʻnikmalarining mavjudligi). 7. Maxsus komissiya har yili, qoida tariqasida, tegishli oʻquv yilining 10-iyunidan kechikmay 7 nafar kishidan iborat tarkibda tuziladi. Maxsus komissiya tarkibiga adliya organlari va muassasalari xodimlari kiritiladi. Maxsus komissiya tarkibiga kelishuv asosida boshqa tashkilotlar vakillari ham kiritilishi mumkin. Yoʻllanma olish uchun koʻzi ojiz abituriyent murojaat etganida, maxsus komissiya tarkibiga Oʻzbekiston koʻzi ojizlar jamiyati vakili kiritiladi. Maxsus komissiya oʻz faoliyatini kollegiallik, oshkoralik, xolislik va betaraflik prinsiplari asosida amalga oshiradi. Hududiy adliya organlari boshliqlari lavozimi boʻyicha maxsus komissiyaning raisi hisoblanadi. Maxsus komissiyaga komissiyaning boshqa aʼzolari faoliyatini oʻzaro umumiy muvofiqlashtiruvchi rais boshchilik qiladi. Maxsus komissiya faoliyatini tashkiliy taʼminlash uning kotibiga yuklanadi. 8. Yuridik texnikumlar bitiruvchilari har yili 20-iyundan kechikmay maxsus komissiyaga yoʻllanma berishni soʻrab onlayn platforma orqali ariza bilan murojaat qiladi. Bunda, mazkur Nizomga 2-ilovada koʻrsatilgan barcha oliy taʼlim tashkilotlarida oʻqish uchun yoʻllanma soʻrab murojaat qilish mumkin. Yuridik texnikumlar bitiruvchilari onlayn platformada oʻzlari uchun ustuvor hisoblangan oliy taʼlim tashkilotlarini ketma-ketlikda tanlaydi. Maxsus komissiya faqat komissiya tashkil etilgan tegishli oʻquv yili bitiruvchilarining arizalarini koʻrib chiqadi. 9. Arizaga mazkur Nizomning 15-bandida koʻrsatilgan yoʻllanma olish uchun minimal talablarni tasdiqlovchi hujjatlar ilova qilinadi. Arizaga ilova qilinadigan hujjatlar maxsus onlayn platformaga har bir oʻquvchi va texnikumning masʼul xodimlari tomonidan butun oʻqish davrida yuklab boriladi hamda oʻquvchining portfoliosi shakllantiriladi. Onlayn platformada mavjud boʻlmagan hujjatlarni arizaga ilova qilish man etiladi. Onlayn platformani yuritish reglamenti Adliya vazirligi tomonidan tasdiqlanadi. 10. Maxsus komissiya har yili 20-iyundan 30-iyunga qadar yuridik texnikumlar bitiruvchilarining arizalarini koʻrib chiqadi. Arizalar Maxsus komissiya majlislarida koʻrib chiqiladi. 11. Maxsus komissiyaning majlislar oʻtkazish jadvali hududiy adliya organlari boshliqlari buyrugʻi bilan tasdiqlanadi. Majlisga taklif etilgan yuridik texnikumlar bitiruvchilari roʻyxati buyruqqa ilova qilinadi. 12. Majlislar oʻtkazish jadvali yuridik texnikumning rasmiy veb-saytida, qoida tariqasida, majlis boshlanishiga kamida bir hafta qolganda eʼlon qilinadi. 13. Maxsus komissiya majlisi, qoida tariqasida, yuridik texnikum binolarida oʻtkaziladi. Maxsus komissiya majlisi komissiya aʼzolarining barchasi ishtirok etgan boʻlsa, vakolatli hisoblanadi. 14. Maxsus komissiya majlisida yuridik texnikum bitiruvchisi yuksak huquqiy ongi va huquqiy madaniyatini, shuningdek, maʼnaviy-axloqiy fazilatlarini aniqlash uchun tanlovdan oʻtadi. Bunda, komissiya taqdim etilgan hujjatlar boʻyicha qoʻshimcha savollar berishi mumkin. Tanlovni oʻtkazish tartibi hamda baholash mezonlari Adliya vazirligi tomonidan tasdiqlanadi. Tanlov jarayoni real vaqt rejimida (onlayn) kuzatib borilishini taʼminlaydigan xonada oʻtkaziladi. 15. Yoʻllanma berish masalasi koʻrib chiqilayotganda, maxsus komissiya quyidagi asosiy minimal talablarni hisobga oladi: a) oʻquvchi kunduzgi taʼlim shaklida oʻqiganda: yuridik texnikum bitiruvchisining har bir fan boʻyicha oʻzlashtirish koʻrsatkichi reyting natijalari boʻyicha 71 va undan ortiq foizni tashkil qilishi kerak; bitiruvchining chet tilini B2 va undan yuqori darajada bilishini tasdiqlovchi amaldagi davlat malaka sertifikatiga yoki xalqaro sertifikatga ega ekanligi; yuridik texnikum bitiruvchisining maʼnaviy-maʼrifiy va jamoat ishlari, loyihalar va tanlovlarda faol ishtirok etishi, shaxsiy yutuqlar mavjudligi (tegishli tashkilotning birinchi rahbari, birinchi navbatda yuridik texnikum direktori tomonidan tasdiqlangan hujjatlar asosida); yuridik texnikum bitiruvchisining yuridik texnikumda oʻrnatilgan ichki tartib-qoidalarga, odob-axloq qoidalariga rioya etishi va namunali xulq-atvorga egaligi; b) oʻquvchi sirtqi yoki masofaviy taʼlim shakllarida oʻqiganda: yuridik texnikum bitiruvchisining umumiy oʻzlashtirish koʻrsatkichi reyting natijalari boʻyicha 85 va undan ortiq foizni tashkil qilishi kerak; bitiruvchining chet tilini B2 va undan yuqori darajada bilishini tasdiqlovchi amaldagi davlat malaka sertifikatiga yoki xalqaro sertifikatga ega ekanligi; yuridik texnikum bitiruvchisining yuridik texnikumda oʻrnatilgan ichki tartib-qoidalarga, odob-axloq qoidalariga rioya etishi va namunali xulq-atvorga egaligi. Mazkur bandda koʻrsatilgan asosiy minimal talablarga tegishli masalalarni koʻrib chiqishda bitiruvchining yuridik texnikumdagi butun oʻqish davri hisobga olinadi. Ushbu asosiy minimal talablarga javob bermagan bitiruvchilar tanlovda ishtirok etmaydi. 16. Tanlovda ishtirok etgan bitiruvchilar jami 150 ball bilan quyidagicha baholanadi: taqdim etilgan hujjatlar uchun — 100 ballgacha; huquqiy ongi va huquqiy madaniyatini, shuningdek, maʼnaviy-axloqiy fazilatlarini aniqlash uchun — 50 ballgacha. 17. Tanlov natijasi boʻyicha eng yuqori koʻrsatkichlarga ega yuridik texnikum bitiruvchisi oʻzi birinchi tanlagan oliy taʼlim tashkilotiga yoʻllanma olishga daʼvogar boʻladi. Qolgan bitiruvchilar mazkur Nizomga 2-ilovada belgilangan oliy taʼlim tashkilotlari boʻyicha maxsus elektron dastur orqali oʻzi tanlagan oliy taʼlim tashkilotlaridan biriga ustuvorligi boʻyicha ballar ketma-ketligida taqsimlanadi. 18. Maxsus komissiyaning yuridik texnikum bitiruvchisiga yoʻllanma berish yoki yoʻllanma berishni rad etish haqidagi qarori majlisda ishtirok etgan komissiya aʼzolarining koʻpchilik ovozi bilan qabul qilinadi hamda ularning har bir nomzod boʻyicha xulosasi komissiya majlisi bayonnomasida aks ettiriladi. Maxsus komissiya majlisi bayonnomasi majlisda ishtirok etgan barcha aʼzolar tomonidan imzolanib, rais tomonidan tasdiqlanadi. 19. Maxsus komissiyaning qarori asosida yoʻllanma oladigan yuridik texnikum bitiruvchilari roʻyxatini koʻrsatgan holda hududiy adliya organi boshligʻi buyrugʻi rasmiylashtiriladi. Bunda, yuridik texnikum bitiruvchisiga yoʻllanma berish haqida qabul qilingan qaror xolisligi uchun shaxsiy javobgarlik hududiy adliya organi boshligʻi zimmasiga yuklanadi. 20. Yuridik texnikumlarning bitiruvchilariga beriladigan yoʻllanmalar “yurisprudensiya” mutaxassisligida yuridik kadrlarni tayyorlovchi oliy taʼlim tashkilotlari boʻyicha mazkur Nizomga 2-ilovaga muvofiq taqsimlanadi. 21. Yoʻllanma berish haqidagi buyruqlar bir kun ichida feldyegerlik xizmati orqali Yoʻllanmalar yagona reyestriga tegishli maʼlumotlarni kiritish uchun Adliya vazirligiga yuboriladi. Adliya vazirligi Yoʻllanmalar yagona reyestrini yuritishga masʼul hisoblanadi. 22. Abituriyentlarni qabul qilish parametrlari haqidagi maʼlumot, oliy taʼlim tashkilotlari rasmiy veb-saytiga qabul parametrlariga oid hujjat qabul qilinganidan keyin besh kundan kechikmasdan joylashtiriladi. 23. Abituriyentlarning oʻqishga qabul qilish haqidagi arizalari oliy taʼlim tashkilotlari qabul komissiyasi tomonidan 5 — 25-iyul kunlari qabul qilinadi. 24. Oliy taʼlim tashkilotlari bakalavriatiga qabul qilish uchun hujjatlar Internet jahon axborot tarmogʻi orqali taqdim etiladi. Abituriyentlar real vaqt rejimida oliy taʼlim tashkiloti rektori nomiga oʻqishga qabul qilish haqidagi arizani mazkur Nizomga 3-ilovaga muvofiq elektron shaklda toʻldiradi. 25. Qabul qilish toʻgʻrisidagi elektron arizaga diplom va uning ilovasi elektron shaklda ilova qilinadi. Arizaga ilova qilinayotgan har bir hujjat haqiqiyligi saqlanishini taʼminlovchi (har bir duymga 200 nuqtadan kam boʻlmagan) alohida fayl koʻrinishida boʻlishi kerak. Har bir fayl oʻlchami 10 Mbdan oshmasligi lozim. Arizani hujjatlar “PDF” (portable document format) formatida skaner qilingan nusxalari koʻrinishida ilova qilingan holda joʻnatishga yoʻl qoʻyiladi. 26. Agar barcha zarur hujjatlar mazkur Nizomning 23 — 25-bandlarida nazarda tutilgan talablarga muvofiq taqdim etilgan va Yoʻllanmalar yagona reyestrida yoʻllanma mavjud boʻlgan taqdirda, 72 soat ichida hujjatlarni qabul qilish boʻyicha tegishli dasturiy taʼminot tomonidan avtomatik ravishda noyob raqam berish orqali ariza roʻyxatga olinadi hamda abituriyentga belgilangan muddatda hujjatlarning asl nusxalarini taqdim etish haqida arizada koʻrsatilgan elektron pochta manzili yoki telefon raqami boʻyicha tegishli xabarnoma (sms xabarnoma) yuboriladi. Hujjatlar qabul qilingan vaqt ariza uchun noyob raqam olingan vaqt hisoblanadi. 27. Oliy taʼlim tashkilotlariga oʻqishga qabul qilish boʻyicha abituriyentlardan elektron shaklda hujjatlarni qabul qilish boʻyicha tegishli dasturiy taʼminotlarning Yoʻllanmalar yagona reyestri bilan integratsiya qilingan holda ishlashini taʼminlash oliy taʼlim tashkilotlari buyurtmasiga muvofiq Adliya vazirligi tomonidan amalga oshiriladi. 28. Agar taqdim etilgan hujjatlar mazkur Nizomning 23 — 25-bandlarida nazarda tutilgan talablarga muvofiq boʻlmagan va Yoʻllanmalar yagona reyestrida yoʻllanma mavjud boʻlmagan taqdirda, 72 soat ichida arizada koʻrsatilgan elektron pochta manzil yoki telefon raqami boʻyicha abituriyentga tegishli xabarnoma (sms-xabarnoma) yuboriladi. Bunda, abituriyentga koʻrsatib oʻtilgan kamchiliklarni tuzatish va hujjatlarni qabul qilishning belgilangan muddati tugagunga qadar ularni takroran taqdim etish imkoniyati beriladi. Hujjatlar qabul qilishning belgilangan muddatlari tugagandan soʻng hujjatlarga qoʻshimchalar va oʻzgartirishlar kiritish qatʼiyan man qilinadi. 29. Roʻyxatga olingan qabul qilish toʻgʻrisidagi arizalar soni har kuni oliy taʼlim tashkilotlari rasmiy veb-saytida joylashtiriladi. 30. Yakka tartibdagi suhbat 10 — 25-avgust kunlari 7 nafar kishidan iborat tarkibda tuziladigan suhbat komissiyasi tomonidan oʻtkaziladi. Xolisona sabablarga koʻra ushbu muddatlarda suhbat oʻtkazish imkoniyati boʻlmasa, oliy taʼlim tashkilotlari yakka tartibdagi suhbat oʻtkazish muddatini oʻzgartirishi mumkin. Bunda, abituriyentlar belgilangan muddatdan kamida bir hafta oldin yakka tartibdagi suhbat va uni oʻtkazish jadvali haqida xabardor qilinadi. Yakka tartibdagi suhbat jarayoni Internet jahon axborot tarmogʻi orqali onlayn translyatsiya qilinadi. 31. Suhbat komissiyasi tarkibiga masʼul vazirliklar va idoralar hamda oliy taʼlim tashkilotlari xodimlari kiritiladi. Suhbat komissiyasi tarkibiga kelishuv asosida boshqa tashkilotlar vakillari ham kiritilishi mumkin. Yakka tartibdagi suhbatda koʻzi ojiz abituriyent qatnashayotgan taqdirda, suhbat komissiyasi tarkibiga Oʻzbekiston koʻzi ojizlar jamiyati vakili kiritiladi. Maxsus komissiya tarkibiga kiritilgan shaxslarning suhbat komissiyasi tarkibiga kiritilishiga yoʻl qoʻyilmaydi. Suhbat komissiyasi oʻz faoliyatini kollegiallik, oshkoralik, xolislik va betaraflik prinsiplari asosida amalga oshiradi. Suhbat komissiyasiga komissiyaning boshqa aʼzolari faoliyatini oʻzaro umumiy muvofiqlashtiruvchi rais boshchilik qiladi. Suhbat komissiyasi faoliyatini tashkiliy taʼminlash uning kotibi zimmasiga yuklanadi. 32. Yakka tartibdagi suhbat oʻtkazilishiga qadar maslahatlar tashkil etiladi, maslahatlar jadvali oliy taʼlim tashkilotlari qabul komissiyasi raisi tomonidan tasdiqlanadi. 33. Yakka tartibdagi suhbatni oʻtkazish uchun bino va auditoriyalarni tayyorlashni tashkil etish uchun javobgarlik oliy taʼlim tashkilotlari qabul komissiyasi masʼul kotibi zimmasiga yuklanadi. 34. Yakka tartibdagi suhbat oʻtkazish jadvali oliy taʼlim tashkilotlari rasmiy veb-saytida, qoida tariqasida, suhbat boshlanishidan besh kun oldin joylashtiriladi. 35. Yakka tartibdagi suhbat oliy taʼlim tashkilotlaridagi taʼlim tillarida oʻtkaziladi. Yakka tartibdagi suhbat tili abituriyentning oʻzi tomonidan aniqlanib, uning oʻqishga qabul qilish haqidagi arizasida koʻrsatiladi. 36. Abituriyentlar yakka tartibdagi suhbatdan oʻtishlari uchun navbat bilan kiritiladi. Yakka tartibdagi suhbatdan oldin abituriyent pasport yoki uning oʻrnini bosuvchi hujjatni koʻrsatishi shart. 37. Abituriyentning yakka tartibdagi suhbatga uyali telefon va boshqa aloqa va telekommunikatsiya vositalari, lugʻat, kitob va shpargalkalar olib kirishi va foydalanishi qatʼiyan taqiqlanadi. 38. Yakka tartibdagi suhbatni oʻtkazish davomida suhbat komissiyasi tomonidan abituriyentga mazkur Nizomning 6-bandida koʻrsatilgan mezonlardan kelib chiqqan holda savollar beriladi. Tasdiqlangan savollar roʻyxati oliy taʼlim tashkilotlarining rasmiy veb-saytiga yakka tartibdagi suhbat boshlanishidan kamida bir oy oldin joylashtiriladi. Yakka tartibdagi suhbatni oʻtkazish davomida abituriyentga qoʻshimcha savollar berilishi mumkin. Bitta abituriyent bilan yakka tartibdagi suhbat 30 daqiqagacha davom etadi. Mazkur Nizomning 6-bandida nazarda tutilgan yoʻnalishlar boʻyicha savollar abituriyent tomonidan axborot texnologiyalaridan foydalangan holda maxsus elektron dastur orqali tasodifiy ravishda tanlanadi. Abituriyent tomonidan tasodifiy ravishda tanlangan savollar komissiya masʼul kotibi tomonidan suhbat oʻtkazilayotgan xonadagi printerda chop etiladi va abituriyentga taqdim qilinadi. Yakka tartibdagi suhbat natijalari 100 ballik tizimda ballar qoʻyish yoʻli bilan baholanadi. Mazkur Nizomning 6-bandida koʻrsatilgan har bir mezon boʻyicha maksimal ball 25 ballni tashkil etadi. 39. Yakka tartibdagi suhbat natijalarini aniqlash uchun suhbat komissiyasining har bir aʼzosi boshqa aʼzolardan mustaqil holda mazkur Nizomga 4-ilovaga muvofiq shakldagi baholash varaqasini toʻldiradi va uni suhbat komissiyasi kotibiga taqdim etadi. Suhbat komissiyasi kotibi abituriyentga suhbat komissiyasi aʼzolari tomonidan qoʻyilgan oʻrtacha ballni hisoblab chiqadi. Yakka tartibdagi suhbat natijalari reyting tizimi boʻyicha, abituriyentga qoʻyilgan ballar (0 dan 100 gacha oraliqda) asosida aniqlanadi. Suhbat komissiyasi bayonnomasida abituriyentlar roʻyxati belgilangan parametrlarga muvofiq kamayib borish tartibida, eng yuqori ball olgan abituriyentdan boshlab joylashtiriladi. 40. Yakka tartibdagi suhbat jarayoni va natijalari suhbat komissiyasining barcha aʼzolari tomonidan imzolanadigan va rais tomonidan tasdiqlanadigan bayonnomada qayd etiladi. Yakka tartibdagi suhbat jarayoni va natijalarini qayd etishda video va audioyozuvlardan foydalaniladi. 41. Suhbat natijalari oliy taʼlim tashkilotlari rasmiy veb-saytida suhbat oʻtkazilgandan soʻng keyingi ish kunida eʼlon qilinadi. 42. Abituriyentlarni qabul qilish quyidagi hollarda amalga oshirilmaydi: jadval boʻyicha yakka tartibdagi suhbatga kelmaganda (0 ball qoʻyiladi); yakka tartibdagi suhbatda belgilangan maksimal ballning 70 foizi va undan kam ball toʻplanganda. 43. Oliy taʼlim tashkilotlari bakalavriatiga abituriyentlarni qabul qilish uchun yakka tartibdagi suhbatni qayta oʻtkazishga yoʻl qoʻyilmaydi. 44. Yakka tartibdagi suhbat natijalari yuzasidan masʼul vazirliklar va idoralar rahbarlarining buyrugʻi bilan abituriyentlarning shikoyatlarini koʻrib chiqish uchun Apellyatsiya komissiyasi tashkil etiladi. Apellyatsiya komissiyasi tarkibiga tegishli fanlar boʻyicha ekspertlar, shikoyat koʻzi ojiz abituriyent tomonidan berilganda esa Oʻzbekiston koʻzi ojizlar jamiyati vakili ham kiritiladi. Maxsus komissiya va suhbat komissiyasi tarkibiga kiritilgan shaxslarning Apellyatsiya komissiyasi tarkibiga kiritilishiga yoʻl qoʻyilmaydi. Apellyatsiya komissiyasi uning aʼzolarining uchdan ikki qismi qatnashganda vakolatli hisoblanadi. Apellyatsiya komissiyasi faoliyatiga umumiy rahbarlikni uning raisi amalga oshiradi, komissiya bayonnomalari kotib tomonidan rasmiylashtiriladi. 45. Yakka tartibdagi suhbat natijalaridan norozi boʻlgan abituriyent Apellyatsiya komissiyasiga suhbat natijasi eʼlon qilingan kundan boshlab uch ish kuni ichida yozma tartibda apellyatsiya berish huquqiga ega. 46. Apellyatsiya komissiyasi taqdim etilgan apellyatsiyani u tushgan kundan boshlab ikki ish kuni ichida koʻrib chiqadi. Apellyatsiya koʻrib chiqiladigan kun haqida abituriyentga xabar beriladi. 47. Apellyatsiya komissiyasi tomonidan apellyatsiya faqat abituriyent ishtirokida, suhbat jarayoni yozib olingan videotasvir asosida koʻrib chiqiladi. 48. Apellyatsiyani koʻrib chiqish natijalari boʻyicha Apellyatsiya komissiyasi: eʼtiroz asossiz boʻlsa, apellyatsiyani qanoatlantirishni rad etadi va suhbat natijalarini oʻzgarishsiz qoldiradi; eʼtiroz asosli boʻlsa, apellyatsiyani qanoatlantiradi va suhbat natijalariga oʻzgartirish kiritadi. 49. Yakka tartibdagi suhbatdan muvaffaqiyatli oʻtgan abituriyentlar qabul komissiyasiga yakka tartibdagi suhbat oʻtkazilgan vaqtdan boshlab uch kun mobaynida hujjatlarning aslini taqdim etadi. Hujjatlarda, shu jumladan, elektron shaklda taqdim etilgan hujjatlarda soxtalashtirish va qalbakilashtirish aniqlangan taqdirda, abituriyent yakka tartibdagi suhbatdan chetlashtiriladi (oliy taʼlim tashkilotlari talabalar safidan chetlashtiriladi), hujjatlari esa belgilangan tartibda huquqni muhofaza etuvchi organlarga yuboriladi. 50. Suhbat natijalari 30-avgustga qadar abituriyentlarni bakalavriatga qabul qilish uchun oliy taʼlim tashkilotlariga yuboriladi. 51. Oliy taʼlim tashkiloti bakalavriatiga qabul qilish toʻgʻrisidagi rektor buyrugʻi, qoida tariqasida, 5-sentabrdan kechiktirmasdan qabul qilinadi. 52. Belgilangan namunadagi shartnoma blankalari oliy taʼlim tashkiloti rektori buyrugʻi qabul qilingan kundan boshlab beriladi, oliy taʼlim tashkiloti rektori va bosh buxgalteri imzosi bilan yuridik shaxslar uchun 3 nusxada va jismoniy shaxslar uchun 2 nusxada rasmiylashtiriladi hamda oʻqishga qabul qilingan abituriyentga darslarga qatnashishga ruxsat etiladi. Oʻqishga qabul qilingan abituriyentlar uchun toʻlovlar har yili shartnoma shartlarida koʻrsatilgan muddatlarda amalga oshiriladi. 53. Oliy taʼlim tashkilotlari bakalavriatiga hududiy adliya organlarining yoʻllanmalariga koʻra oʻqishga qabul qilingan talabalar maxsus uch yillik dastur boʻyicha taʼlim oladilar. Bunda, ular oʻqishni 2-kursdan davom ettiradilar. 54. Oliy taʼlim tashkilotlari bakalavriati bitiruvchilarini (keyingi oʻrinlarda — bitiruvchi) uzluksiz ishlab berish uchun taqsimlash har yili taqsimot komissiyalari tomonidan davlat boshqaruvi organlari, xoʻjalik birlashmalari, huquqni muhofaza qiluvchi organlar, sudlar va boshqa tashkilotlar tomonidan taqdim etilgan arizalarga asosan amalga oshiriladi. 55. Taqsimlash jarayonida taqsimot komissiyalari bitiruvchining reyting natijalarini, oilaviy holatini va taklif etilgan ish oʻrnida ishlash xohishini hisobga oladi. Eng yuqori reyting natijasiga ega boʻlgan bitiruvchilar oʻz tanlovi boʻyicha mavjud ish oʻrinlariga ishga joylashishda birinchi navbatda talabgor boʻladi. Taqsimot komissiyalari tomonidan bitiruvchilarni oliy taʼlim tashkilotlarida oʻqish uchun yoʻllanma berilgan hududdagi tegishli tashkilotlardagi boʻsh ish oʻrinlariga uzluksiz ishlab berish uchun taqsimlash amalga oshiriladi. 56. Taqsimot komissiyalari faoliyatini tashkil etish tartibi masʼul vazirliklar va idoralar tomonidan belgilanadi. 57. Bitiruvchi magistraturaga oʻqishga kirganda uch yil davomida uzluksiz ishlab berish majburiyati mazkur Nizomga muvofiq magistraturani tamomlagandan soʻng boshlanadi. 58. Bitiruvchilarni ishga taqsimlash, qoida tariqasida, bitiruvchi oʻqishni tamomlagandan soʻng, bir oydan kechiktirmay amalga oshiriladi. 59. Taqsimot komissiyalari qarorlari komissiya majlislarida qabul qilinadi va bayonnoma shaklida rasmiylashtiriladi hamda qaror qabul qilingan kundan boshlab besh ish kunidan kechikmay feldyegerlik xizmati orqali Ishga joylashish uchun yoʻllanmalar yagona reyestriga tegishli maʼlumotlarni kiritish uchun hududiy adliya organlariga yuboriladi. 60. Ishga joylashish uchun yoʻllanmalar yagona reyestriga tegishli maʼlumotlar kiritilganidan keyin hududiy adliya organi, tegishli tashkilot — ish beruvchi, oliy taʼlim tashkilotlari va bitiruvchi oʻrtasida uzluksiz ishlab berishning aniq shartlarini hamda bitiruvchining majburiyatlarini aniq belgilab beruvchi toʻrt tomonlama shartnoma 4 nusxada tuziladi. Shartnoma namunasi belgilangan tartibda masʼul vazirliklar va idoralar tomonidan tasdiqlanadi. 61. Oliy taʼlim tashkilotlari taqsimot komissiyasining bitiruvchini ishga taqsimlash haqidagi qarori qabul qilingandan soʻng uch kundan kechiktirmay ishga yuborilayotgan har bir bitiruvchiga oliy maʼlumot toʻgʻrisidagi diplomdan koʻchirma beradi. 62. Bitiruvchilar ishga taqsimlanganidan keyin bir oydan oshmagan muddatda toʻrt tomonlama shartnomada koʻrsatilgan ish joyida hozir boʻlishlari va mehnat faoliyatini boshlashlari shart. 63. Ish beruvchi toʻrt tomonlama shartnomaga va ishga yoʻllanmaga muvofiq bitiruvchi bilan tegishli normativ-huquqiy hujjatlarda belgilangan tartibda mehnat shartnomasi tuzadi. 64. Ish beruvchi bitiruvchi ish joyida hozir boʻlib, mehnat faoliyatini boshlaganidan soʻng besh kun muddat ichida Ishga joylashish uchun yoʻllanmalar yagona reyestriga bu haqida tegishli maʼlumot kiritadi. Oliy taʼlim tashkilotlari bitiruvchining ishga kelgani va joylashgani haqidagi maʼlumotlar Ishga joylashish uchun yoʻllanmalar yagona reyestriga kiritilganidan soʻng har bir bitiruvchi hisobini yuritib borishi shart. 65. Bitiruvchining uch yillik uzluksiz ishlab berish muddati quyidagilarni oʻz ichiga oladi: yoʻllanma berilgan hududdagi turli tashkilotlarda va lavozimlarda ishlash muddati; muddatli harbiy xizmat va safarbarlik chaqiruvi rezervidagi harbiy xizmatni oʻtash muddatlari. Ijtimoiy mehnat taʼtili muddati uch yillik uzluksiz ishlab berish muddatiga kiritilmaydi. 66. Taqsimot boʻyicha uzluksiz ishlab berishga yuborilgan bitiruvchi ishga joylashgandan soʻng ish beruvchi unga tegishli mehnat sharoitlarini yaratadi, zarur hollarda turar joy bilan taʼminlash choralarini koʻradi. 67. Bitiruvchining uch yillik uzluksiz ishlab berish muddati tugagandan soʻng ishni davom ettirish haqidagi masala mehnat sohasidagi qonunchilik hujjatlariga muvofiq ish beruvchi va xodim oʻrtasida oʻzaro kelishuvga asosan hal etiladi. 68. Bitiruvchi uzluksiz ishlab berish muddati davomida u taqsimot boʻyicha yuborilgan tashkilot tugatilsa, mehnat shartnomasi (kontrakt) ish beruvchining tashabbusi bilan bekor qilinsa, bitiruvchi hududiy adliya organini uch kun ichida xabardor qilishi shart. Hududiy adliya organining murojaati boʻyicha taqsimot komissiyasi tegishli hududdagi boshqa tashkilotlarda mavjud boʻsh ish oʻrinlariga ular taqdim etgan talabnomalar asosida bitiruvchini taqsimlashni amalga oshiradi. 69. Ushbu Nizomga muvofiq uzluksiz ishlab berish uchun taqsimlangan bitiruvchida uzluksiz ishlab berish joyini oʻzgartirish uchun asosli sabablar vujudga kelgan taqdirda (nikoh tuzish, doimiy yashash uchun respublikaning boshqa hududiga koʻchib ketish va boshqalar) bitiruvchi taqsimot komissiyasiga uzluksiz ishlab berish joyini oʻzgartirish uchun tegishli tasdiqlovchi hujjatlarni taqdim etgan holda murojaat qilishga haqli. Taqsimot komissiyasi oʻn besh kun ichida bitiruvchining murojaatini va taqdim etilgan tasdiqlovchi hujjatlarni koʻrib chiqish natijalari boʻyicha bitiruvchiga majburiy ishlab berish uchun boshqa joyni ushbu Nizom talablariga muvofiq belgilab beradi. 70. Mazkur Nizomga muvofiq bitiruvchi mehnatga layoqatsizligi tufayli uzluksiz ishlab berolmagan holatlarda uning keyingi mehnat faoliyati toʻgʻrisidagi qaror taqsimot komissiyasi tomonidan belgilangan tartibda qabul qilinadi. 71. Hududiy adliya organi tomonidan berilgan yoʻllanma ikki yil mobaynida amal qiladi. 72. Yoʻllanma olmagan yuridik texnikum bitiruvchilarining hujjatlari maxsus komissiya qarori chiqqandan soʻng bir yil davomida elektron dasturiy taʼminotda saqlanadi va undan soʻng belgilangan tartibda yoʻq qilinadi. Oliy taʼlim tashkilotlari bakalavriatiga qabul qilingan abituriyentlarning yakka tartibdagi suhbat natijalaridan tegishli koʻchirmalar ularning shaxsiy yigʻmajildiga tikib qoʻyiladi, qabul qilinmagan abituriyentlarning yakka tartibdagi suhbat natijalari olti oy davomida saqlanadi va undan soʻng belgilangan tartibda yoʻq qilinadi. 73. Maxsus komissiya va suhbat komissiyasi aʼzolari mehnatiga haq toʻlash qonunchilik hujjatlarida oʻquv mashgʻulotlarini olib borganlik uchun belgilangan soatbay haq toʻlash shartlarida taʼlim muassasasining budjetdan tashqari toʻlov-kontrakt mablagʻlari hisobidan amalga oshiriladi. 74. Mazkur Nizomda belgilangan muddatlar xolisona sabablarga koʻra Adliya vazirligi tomonidan oʻzgartirilishi mumkin. Bunda tegishli shaxslar kamida oʻn kun oldin muddatlar oʻzgarganligi toʻgʻrisida xabardor qilinadi. 75. Oliy taʼlim tashkiloti bitiruvchiga diplomning asl nusxasini u uzluksiz ishlab berish muddatini tamomlaganidan soʻng bir hafta muddatda mehnat daftarchasidagi yozuv hamda bitiruvchi uzluksiz ishlab bergan tashkilotning yozma tasdigʻiga muvofiq hududiy adliya organlari tomonidan Ishga joylashish uchun yoʻllanmalar yagona reyestriga bu haqida kiritilgan tegishli maʼlumot asosida beradi. 76. Uzluksiz ishlab berish muddati davomida bitiruvchi bilan mehnat shartnomasi (kontrakt) bekor qilinsa, bir kun ichida ish beruvchi hududiy adliya organiga buyruq nusxasini ilova qilgan holda xabar qiladi. 77. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. Bosqichlar Tadbirlar Bajarish muddati Hududiy adliya organlari tomonidan yoʻllanmalar berish 1-bosqich Yoʻllanmalar berishni tashkil etish 1. Hududiy adliya organlari tomonidan yuridik texnikumlar bitiruvchilariga yoʻllanmalar berish masalasini koʻrib chiqish boʻyicha Maxsus komissiya tuzish. Har yili, 10-iyundan kechikmay 2. Yuridik texnikumlar bitiruvchilari tomonidan Maxsus komissiyaga yoʻllanma berishni soʻrab ariza bilan murojaat qilish. Har yili, 20-iyundan kechikmay 3. Maxsus komissiyaning majlislar oʻtkazish jadvalini tasdiqlash va yuridik texnikumlar rasmiy veb-saytiga joylashtirish. Majlis boshlanishiga kamida bir hafta qolganda 4. Maxsus komissiya tomonidan yuridik texnikum bitiruvchilarining arizalarini koʻrib chiqish va tanlov oʻtkazish. Har yili 20-iyundan 30-iyunga qadar 2-bosqich Yoʻllanmalar berish 1. Yoʻllanma berish toʻgʻrisidagi hududiy adliya organi boshligʻi buyrugʻini rasmiylashtirish. 30-iyundan kechikmay 2. Yoʻllanma berish haqidagi buyruqlarni feldyegerlik xizmati orqali Yoʻllanmalar yagona reyestriga tegishli maʼlumotlarni kiritish uchun Adliya vazirligiga yuborish. Buyruq chiqarilgandan soʻng bir kun ichida Abituriyentlarni oliy taʼlim tashkilotlari bakalavriatiga oʻqishga qabul qilish 3-bosqich Oliy taʼlim tashkilotlari qabul komissiyasiga hujjatlarni topshirish 1. Oliy taʼlim tashkilotlari rasmiy veb-saytiga abituriyentlarni qabul qilish parametrlari haqidagi maʼlumotlarni joylashtirish. Qabul parametrlariga oid hujjat qabul qilinganidan keyin besh kundan kechikmasdan 2. Real vaqt rejimida oʻqishga qabul qilish haqidagi arizani elektron shaklda toʻldirish. 3. Qabul qilish toʻgʻrisidagi elektron arizaga tegishli hujjatlarni elektron shaklda ilova qilish. 5-iyul — 25-iyul 4-bosqich Hujjatlarni tekshirish, arizalarni roʻyxatdan oʻtkazish va kamchiliklari haqida xabar berish 1. Arizalarni barcha zarur hujjatlar taqdim etilgan va Yoʻllanmalar yagona reyestrida yoʻllanma mavjud boʻlgan taqdirda, noyob raqam berish orqali roʻyxatga olish va elektron pochta manzili yoki telefon raqami boʻyicha abituriyentga tegishli xabarnoma (sms xabarnoma) yuborish. Ariza berilgandan soʻng 72 soat ichida 2. Agar taqdim etilgan hujjatlar belgilangan talablarga nomuvofiq boʻlsa va Yoʻllanmalar yagona reyestrida yoʻllanma mavjud boʻlmagan taqdirda, elektron pochta manzili yoki telefon raqami boʻyicha abituriyentga kamchiliklarni tuzatish va hujjatlarni qabul qilishning belgilangan muddati tugagunga qadar ularni takroran taqdim etish haqida tegishli xabarnoma (sms-xabarnoma) yuborish. Ariza berilgandan soʻng 72 soat ichida 5-bosqich Yakka tartibdagi suhbatni tashkil etish va oʻtkazish 1. Yakka tartibdagi suhbat oʻtkazish jadvalini tasdiqlash va oliy taʼlim tashkilotlari veb-saytiga joylashtirish. Suhbat boshlanishidan besh kun oldin 2. Mamlakatda amalga oshirilayotgan keng qamrovli islohotlarning mohiyati va ahamiyatini tushunishni, ixtisoslikni tanlashda motivatsiya, shaxsiy-kasbiy xususiyatlari, yurisprudensiya sohasidagi bilim va kasbiy koʻnikmalarning mavjudligini aniqlash uchun komissiya tomonidan yakka tartibda suhbat oʻtkazish. 10-avgust — 25-avgust 6-bosqich Yakka tartibdagi suhbat natijalarini Davlat komissiyasiga yuborish 1. Yakka tartibdagi suhbat natijalarini reyting tizimi (0 dan 100 ballgacha) asosida aniqlash hamda komissiya raisi tomonidan tasdiqlanadigan majlis bayonnomasiga kiritish. 30-avgustga qadar 2. Yakka tartibdagi suhbat natijalarini abituriyentlarni bakalavriatga qabul qilish uchun oliy taʼlim tashkilotlariga yuborish. 7-bosqich Oliy taʼlim tashkiloti bakalavriatiga qabul qilish toʻgʻrisidagi rektor buyrugʻini qabul qilish 5-sentabrdan kechiktirmasdan 8-bosqich Yakka tartibdagi suhbatdan muvaffaqiyatli oʻtgan abituriyentlar tomonidan oliy taʼlim tashkiloti qabul komissiyasiga hujjatlarning asl nusxalarini taqdim etish Suhbat oʻtkazilgan vaqtdan boshlab uch kun mobaynida 9-bosqich Qabul qilishni rasmiylashtirish, oʻqish uchun toʻlovni amalga oshirish 1. Oʻqish uchun kontraktlar tuzish. 5-sentabrdan keyin 2. Oliy taʼlim tashkilotlari hisob raqamiga oʻqish uchun toʻlovlarni amalga oshirish. Shartnoma shartlarida belgilangan muddatda 3. Talabalikka tavsiya etilgan abituriyentlarga darslarga qatnashishga ruxsat berish toʻgʻrisidagi oliy taʼlim tashkilotlari rektorlari buyrugʻini rasmiylashtirish. 5-sentabr Oliy taʼlim tashkilotlari bitiruvchilarining taqsimotga muvofiq uzluksiz ishlab berishini amalga oshirish X bosqich Bitiruvchilarni uzluksiz ishlab berish uchun taqsimlash 1. Bitiruvchilarni uzluksiz ishlab berish uchun taqsimlashni masʼul vazirliklar va idoralar tomonidan tuziladigan taqsimot komissiyalari tomonidan amalga oshirish. Qoida tariqasida, bitiruvchi oʻqishni tamomlagandan soʻng, bir oydan kechiktirmay 2. Uzluksiz ishlab berishning aniq shartlarini hamda bitiruvchining majburiyatlarini aniq belgilab, hududiy adliya organi, tegishli tashkilot — ish beruvchi, oliy taʼlim tashkilotlari va bitiruvchi oʻrtasida 4 nusxada shartnoma tuzish. Taqsimot komissiyalari qarorlari qabul qilingandan soʻng 3. Oliy taʼlim tashkilotlari tomonidan har bir ishga yuborilayotgan bitiruvchiga oliy maʼlumot toʻgʻrisidagi diplomdan koʻchirma berish. Taqsimot komissiyasi qarori qabul qilingandan soʻng uch kundan kechiktirmay XI bosqich Bitiruvchilarni ishga qabul qilish va ularning mehnat faoliyati 1. Bitiruvchining toʻrt tomonlama shartnomada koʻrsatilgan ish joyiga kelishi va mehnat faoliyatini boshlashi. Taqsimotdan keyin bir oydan oshmagan muddatda 2. Ish beruvchi tomonidan bitiruvchi tomonidan taqdim etilgan bitiruvchining ishga kelgani va joylashgani haqidagi hujjatni toʻldirish va keyinchalik uni har bir bitiruvchi hisobini yuritib borish uchun oliy taʼlim tashkilotlariga taqdim etish. 3. Ish beruvchi tomonidan toʻrt tomonlama shartnomaga muvofiq va ishga yoʻllanma asosida bitiruvchi bilan qonunchilik hujjatlarida belgilangan tartibda mehnat shartnomasini tuzish. Bitiruvchi ishga kelganidan soʻng besh kun muddat ichida T/r Oliy taʼlim tashkiloti nomi Yoʻllanmalar umumiy soni** 1. Toshkent davlat yuridik universiteti *** 2. Jahon iqtisodiyoti va diplomatiya universiteti *** 3. Samarqand davlat universiteti 15 foiz 4. Namangan davlat universiteti 15 foiz 5. Termiz davlat universiteti 15 foiz 6. Qoraqalpoq davlat universiteti 10 foiz 1. Vazirlar Mahkamasining “Toshkent davlat yuridik universitetida kadrlar tayyorlash tizimini yanada takomillashtirish chora-tadbirlari toʻgʻrisida” 2017-yil 2-iyundagi 347-son qarorida (Oʻzbekiston Respublikasi QT, 2017-y., 6-son, 91-modda): a) 12-bandning beshinchi xatboshisi quyidagi mazmundagi jumla bilan toʻldirilsin: “Bunda, yakka tartibdagi suhbatdan muvaffaqiyatli oʻtgan abituriyentlarni oʻqishga qabul qilish adliya vazirining buyrugʻi bilan amalga oshiriladi”; b) 1-ilovada: 6-bandning ikkinchi xatboshisi quyidagi tahrirda bayon etilsin: “Xorijiy fuqarolarni qabul qilish toʻgʻrisidagi arizalar Adliya vazirligi bilan kelishgan holda TDYU tomonidan belgilangan muddatlarda qabul qilinadi”; 8-bandda: toʻrtinchi xatboshi chiqarib tashlansin; beshinchi — yettinchi xatboshilar tegishlicha toʻrtinchi — oltinchi xatboshilar deb hisoblansin; 15-band quyidagi tahrirda bayon etilsin: “15. Suhbat Adliya vazirligi bilan kelishgan holda TDYU tomonidan belgilangan muddatlarda oʻtkaziladi. Suhbat oʻtkazish muddatlari toʻgʻrisida maʼlumot TDYU tomonidan uning rasmiy veb-saytida suhbat oʻtkazilishidan kamida 1 oy oldin eʼlon qilinadi. Xorijiy fuqarolar bilan suhbat bevosita yoki zaruratga koʻra masofaviy (onlayn) tarzda amalga oshiriladi”; 18-band quyidagi mazmundagi xatboshilar bilan toʻldirilsin: “Masofaviy (onlayn) suhbat kommunikatsiya texnologiyalaridan foydalangan holda real vaqt rejimida amalga oshiriladi. Bunda, ushbu kommunikatsiya texnologiyalari abituriyentning shaxsini tasdiqlash imkonini beradigan texnik talablarga javob berishi lozim. Masofaviy (onlayn) suhbat natijalarini baholash umumiy tartibda amalga oshiriladi”; 22-band quyidagi tahrirda bayon etilsin: “22. Suhbat natijalariga koʻra TDYU bakalavriatiga xorijiy fuqarolarni qabul qilish haqida TDYU rektori tomonidan buyruq qabul qilinadi”; 23-banddagi “Davlat komissiyasi qarori, qoida tariqasida, 20-avgustdan” soʻzlari “TDYU rektorining buyrugʻi, qoida tariqasida, 2-sentabrdan” soʻzlari bilan almashtirilsin; 24-banddagi “Davlat komissiyasi” hamda “qaror” soʻzlari tegishlicha “TDYU rektori” hamda “buyruq” soʻzlari bilan almashtirilsin; 25-banddagi “Davlat komissiyasi qarori eʼlon” soʻzlari tegishlicha “TDYU rektori buyrugʻi qabul” soʻzlari bilan almashtirilsin; 26 va 27-bandlar quyidagi tahrirda bayon etilsin: “26. Xorijiy fuqarolar oʻqish uchun toʻlovni har yili kontrakt shartlarida koʻrsatilgan muddatlarda amalga oshiradi. 27. TDYU rektorining oʻqishga qabul qilish toʻgʻrisidagi buyrugʻi qabul qilinganidan boshlab xorijiy fuqarolarga darslarga qatnashishga ruxsat etiladi”; 29-banddagi “xorijiy fuqarolarning Davlat komissiyasi bayoni” soʻzlari “xorijiy fuqarolarni oʻqishga qabul qilish toʻgʻrisidagi buyruq” soʻzlari bilan almashtirilsin. 4. Vazirlar Mahkamasining 2018-yil 10-avgustdagi 646-son qarori bilan tasdiqlangan Aholi va ijtimoiy soha obyektlariga kundalik hayotda foydalanish uchun suyultirilgan uglevodorod gazini yetkazib berish tartibi toʻgʻrisidagi nizomda: a) 29-bandda: birinchi xatboshisidagi “ushbu Nizomga 1-ilovaga binoan namunaviy shartnomaga muvofiq” soʻzlari chiqarib tashlansin; ikkinchi xatboshisidagi “ushbu Nizomga 2-ilovaga binoan namunaviy shartnomaga muvofiq” soʻzlari chiqarib tashlansin; b) 30-bandning birinchi xatboshisidagi “ushbu Nizomga 4-ilovaga binoan namunaviy shartnomaga muvofiq” soʻzlari chiqarib tashlansin; v) 1, 2 va 4-ilovalar oʻz kuchini yoʻqotgan deb hisoblansin; g) 5-ilovaning “Chora-tadbirlar” ustunidagi 6-bosqichdagi 2-bandidagi “namunaviy shartnomani rasmiylashtirib,” soʻzlari “tuzilgan shartnomaga asosan” soʻzlari bilan almashtirilsin. 7. Vazirlar Mahkamasining “Oʻzbekiston Respublikasi Adliya vazirligining yuridik texnikumlarida oʻqishni tashkil qilish choralari toʻgʻrisida” 2018-yil 23-oktabrdagi 858-son qarorida: a) 4-bandning “a” kichik bandi ikkinchi xatboshisi quyidagi tahrirda bayon etilsin: “yurisprudensiya” yoʻnalishi boʻyicha zamonaviy standartlarni hisobga olgan holda oʻrta maxsus professional taʼlim mutaxassisliklari va kasblari boʻyicha malaka talablari, oʻquv rejalari va fan dasturlarini ishlab chiqish va tasdiqlash, shuningdek, chet tillari boʻyicha oʻquv mashgʻulotlarini oʻtkazish uchun guruhlarda oʻquvchilar miqdorini belgilash”; b) 8-band “ishga qabul qilish” soʻzlaridan keyin “va davriy attestatsiyadan oʻtkazish” soʻzlari bilan toʻldirilsin. 8. Vazirlar Mahkamasining 2019-yil 6-fevraldagi 95-son qarori bilan tasdiqlangan Qattiq va suyuq maishiy chiqindilarni toʻplash va olib chiqib ketish boʻyicha xizmatlar koʻrsatish qoidalarida: a) 5-bandning uchinchi xatboshisidagi “ushbu Qoidalarga 3-ilovaga muvofiq tuziladigan,” soʻzlari chiqarib tashlansin; b) 3-ilova oʻz kuchini yoʻqotgan deb hisoblansin. 9. Vazirlar Mahkamasining 2019-yil 26-fevraldagi 170-son qarori bilan tasdiqlangan Davlat uy-joy fondidagi turar joylarni ijaraga berish tartibi toʻgʻrisidagi nizomda: a) 7-banddagi “mazkur Nizomning 2-ilovasida belgilangan namunadagi shaklda” soʻzlari chiqarib tashlansin; b) 32-bandning yettinchi xatboshisidagi “belgilangan namunadagi” soʻzlari chiqarib tashlansin; v) 2-ilova oʻz kuchini yoʻqotgan deb hisoblansin. 12. Vazirlar Mahkamasining 2019-yil 22-apreldagi 343-son qarori bilan tasdiqlangan Oʻzbekiston Respublikasi Xalq taʼlimi vazirligi tizimidagi umumiy oʻrta taʼlim muassasalarida pullik taʼlim xizmatlarini koʻrsatish tartibi toʻgʻrisidagi nizomda: a) 2-banddagi “ushbu Nizomga 2-ilovaga muvofiq shaklda” soʻzlari chiqarib tashlansin; b) 2-ilova oʻz kuchini yoʻqotgan deb hisoblansin. 14. Vazirlar Mahkamasining “Ichki ishlar organlarining xavfsiz turizmni taʼminlash boʻlinmalari tomonidan shartnoma asosida pulli xizmatlar koʻrsatish tartibini belgilash toʻgʻrisida” 2019-yil 13-avgustdagi 669-son qarorida: a) 1-ilovada: 10-bandning birinchi xatboshisidagi “ushbu Nizomga 2-ilovaga muvofiq shaklda” soʻzlari chiqarib tashlansin; 2-ilova oʻz kuchini yoʻqotgan deb hisoblansin; b) 2-ilovada: 9-bandning ikkinchi xatboshisidagi “ushbu Nizomga 2-ilovaga muvofiq shaklda” soʻzlari chiqarib tashlansin; 2-ilova oʻz kuchini yoʻqotgan deb hisoblansin. 15. Vazirlar Mahkamasining 2020-yil 10-fevraldagi 76-son qarori bilan tasdiqlangan Tovarlar (ishlar, xizmatlar)ni import qilishda qoʻshilgan qiymat soligʻi toʻlovchilar uchun qoʻshilgan qiymat soligʻini toʻlash muddatini uzaytirish tartibi toʻgʻrisidagi nizomda: a) 10-bandning uchinchi xatboshisi quyidagi tahrirda bayon etilsin: “Oʻzbekiston Respublikasi Bojxona kodeksining 47-bobiga muvofiq QQS toʻlanishining taʼminlanishini tasdiqlovchi hujjat, Yirik soliq toʻlovchilar boʻyicha hududlararo davlat soliq inspeksiyasida hisobda turuvchi soliq toʻlovchilar, shuningdek, oxirgi oʻn ikki oy davomida qiymati 1 million AQSH dollaridan ortiq tayyor toʻqimachilik mahsulotlarini eksport qilgan, asosiy va yordamchi ishlab chiqarish uchun butlovchi buyumlar, xomashyo va materiallarni olib kirayotgan korxonalar bundan mustasno”. b) 13-bandda: quyidagi mazmundagi ikkinchi xatboshi bilan toʻldirilsin: “Oxirgi oʻn ikki oy davomida qiymati 1 million AQSH dollaridan ortiq tayyor toʻqimachilik mahsulotlarini eksport qilgan korxonalarga asosiy va yordamchi ishlab chiqarish uchun butlovchi buyumlar, xomashyo va materiallar olib kirishda bojxona toʻlovlarini toʻlash boʻyicha foiz hisoblanmagan holda toʻlovni kechiktirish (boʻlib-boʻlib toʻlash) imkoniyati beriladi”; ikkinchi xatboshi uchinchi xatboshi deb hisoblansin. 16. Vazirlar Mahkamasining “Ijod maktablari va ixtisoslashtirilgan maktablar faoliyatini yanada takomillashtirish chora-tadbirlari toʻgʻrisida” 2020-yil 11-martdagi 141-son qaroriga 2-ilovadagi “Xotin-qizlar qoʻmitasi” soʻzlari chiqarib tashlansin. 17. Vazirlar Mahkamasining “Oʻzbekiston Respublikasi Adliya vazirligi yuridik texnikumlari faoliyatini takomillashtirishga doir qoʻshimcha chora-tadbirlar toʻgʻrisida” 2020-yil 30-oktabrdagi 677-son qarorida: a) 3-bandda: uchinchi xatboshidagi “unda toʻplash mumkin boʻlgan umumiy ballning 60 va undan yuqori foizini toʻplab” soʻzlari “biroq yuridik texnikumlardagi test sinovlaridagi oʻtish balini toʻplagan” soʻzlari bilan almashtirilsin; yettinchi xatboshi quyidagi tahrirda bayon etilsin: “yuridik texnikumlarda asosiy ish joyi boʻyicha faoliyat yuritayotgan pedagog xodimlar belgilangan tartibda yuridik texnikumlarning shtat lavozimini egallaydi va shtatlarida aks ettiriladi”; b) 4-bandda: “b” kichik banddagi “shakl” soʻzi “taʼlim shakli” soʻzlari bilan almashtirilsin; “g” kichik bandning birinchi va ikkinchi xatboshilari quyidagi tahrirda bayon etilsin: “g) Qoraqalpogʻiston Respublikasi adliya vaziri oʻrinbosari, viloyatlar va Toshkent shahar adliya boshqarmalari boshliqlari oʻrinbosarlari — yuridik texnikum direktorlariga budjetdan tashqari (toʻlov-kontrakt, shu jumladan, tabaqalashtirilgan toʻlov-kontrakt asosida oʻqitishdan tushgan) mablagʻlar hisobidan mustaqil ravishda: xorijiy mutaxassislarni fuqarolik-huquqiy shartnoma asosida konsultant, maʼruzachi va oʻqituvchi sifatida, xususan onlayn rejimda dars oʻtish uchun jalb etib, ularga ish haqi va boshqa toʻlovlarni belgilash;”; v) 1-ilovada: 4-bandning birinchi xatboshisidagi “kam taʼminlangan oilalar aʼzolari boʻlgan abituriyentlar” soʻzlari “Ijtimoiy himoya yagona reyestri” axborot tizimida roʻyxatga olingan shaxslar farzandlari” soʻzlari bilan almashtirilsin; 5-band quyidagi tahrirda bayon etilsin: “5. Toshkent davlat yuridik universiteti (keyingi oʻrinlarda — TDYU) huzuridagi akademik litseyni tamomlagan oʻzlashtirish koʻrsatkichlarining 56 va undan yuqori foizlik natijalariga ega bitiruvchilar va joriy yilda yuridik kadrlar tayyorlovchi oliy taʼlim muassasalariga oʻqishga kirish uchun respublika oliy taʼlim muassasalarining “yurisprudensiya” taʼlim yoʻnalishi boʻyicha test sinovlarida ishtirok etib, oʻqishga tavsiya etilmagan, biroq yuridik texnikumlardagi tegishli oʻquv yilida test sinovlarida oʻtish balini toʻplagan yoki chet tilini bilish darajasini tasdiqlovchi V2 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar kirish imtihonlarisiz yuridik texnikumlarga qabul parametrlaridan tashqari toʻlov-kontrakt asosida qabul qilinadi”; 9-bandning birinchi xatboshisidagi “1-iyundan” soʻzlari “15-martdan” soʻzlari bilan almashtirilsin; 24-band quyidagi tahrirda bayon etilsin: “24. Kirish imtihonlari boʻyicha Adliya vazirligi tomonidan belgilangan minimal oʻtish balidan kam ballni toʻplagan, shuningdek, belgilangan vaqtda imtihonlarga yetib kelmagan abituriyentlar yuridik texnikumlarga qabul qilinmaydi”; 26-bandning toʻrtinchi xatboshisidagi “Kam taʼminlangan oilalar aʼzolari boʻlgan abituriyentlar” soʻzlari “Ijtimoiy himoya yagona reyestri” axborot tizimida roʻyxatga olingan shaxslarning farzandlari” soʻzlari bilan almashtirilsin; 43-bandning “b” kichik bandida: uchinchi xatboshidagi “kam taʼminlangan oilalar aʼzolari” soʻzlari “Ijtimoiy himoya yagona reyestri” axborot tizimida roʻyxatga olingan shaxslar farzandlari” soʻzlari bilan almashtirilsin; toʻrtinchi xatboshi quyidagi tahrirda bayon etilsin: “toʻlov-kontrakt asosida — TDYU huzuridagi akademik litseyni tamomlagan oʻzlashtirish koʻrsatkichlarining 56 va undan yuqori foizlik natijalariga ega bitiruvchilar va joriy yilda yuridik kadrlar tayyorlovchi oliy taʼlim muassasalariga oʻqishga kirish uchun “yurisprudensiya” taʼlim yoʻnalishi boʻyicha test sinovlarida ishtirok etib, oʻqishga tavsiya etilmagan, biroq yuridik texnikumlardagi test sinovlarida oʻtish balini toʻplagan yoki chet tilini bilish darajasini tasdiqlovchi V2 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar hamda xorijiy fuqarolar qabul qilinadi”; beshinchi xatboshidagi “kam taʼminlangan oila aʼzolari” soʻzlari “Ijtimoiy himoya yagona reyestri” axborot tizimida roʻyxatga olingan shaxslar farzandlari” soʻzlari bilan almashtirilsin; 45-bandda: toʻrtinchi xatboshi “oʻqishga kirish uchun” soʻzlaridan keyin “maxsus platforma orqali elektron shaklda” soʻzlari bilan toʻldirilsin; quyidagi mazmundagi xatboshi bilan toʻldirilsin: “Qoʻshimcha ravishda tabaqalashtirilgan toʻlov-kontrakt asosida oʻqish istagida boʻlgan abituriyentlarni yuridik texnikumga qabul qilish boʻyicha murojaat qilish va oʻqishga qabul qilish muddatlariga Adliya vazirligi tomonidan zarur hollarda oʻzgartirish kiritilishi mumkin”; 46-bandda: birinchi xatboshi quyidagi tahrirda bayon etilsin: “46. Respublika oliy taʼlim muassasalarida “yurisprudensiya” taʼlim yoʻnalishi boʻyicha test sinovlarida ishtirok etib, oʻqishga tavsiya etilmagan, biroq yuridik texnikumlardagi tegishli oʻquv yilida test sinovlarida oʻtish balini toʻplagan yoki chet tilini bilish darajasini tasdiqlovchi V2 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar toʻlov-kontrakt asosida doimiy yashash joyidagi yuridik texnikumga qabul qilinishlari mumkin”; ikkinchi xatboshi “20-sentabrgacha” soʻzlaridan keyin “maxsus platforma orqali elektron shaklda” soʻzlari bilan toʻldirilsin; Oʻzbekiston Respublikasi Adliya vazirligining yuridik texnikumlariga oʻqishga qabul qilishni tashkil etish sxemasida 6-bosqichning “Tadbirlar” ustuni 1-bandidagi “kam taʼminlangan oilalar aʼzolari boʻlgan abituriyentlarni” soʻzlari “Ijtimoiy himoya yagona reyestri” axborot tizimida roʻyxatga olingan shaxslar farzandlarini” soʻzlari bilan almashtirilsin; Oʻzbekiston Respublikasi Adliya vazirligining yuridik texnikumlariga oʻqishga qabul qilish uchun kirish test sinovlarini oʻtkazish tartibida: 5-bandda: uchinchi xatboshi quyidagi tahrirda bayon etilsin: “Binolarni tayyorlash, videokuzatuvlar orqali jamoatchilik, shu jumladan abituriyentlar ota-onalarining kirish test sinovlari jarayonini onlayn tarzda kuzatib borishlari, abituriyentlarni shaxsni identifikatsiyalash vositalari hamda videofiksatsiya qurilmalari orqali binoga tegishli hududga kiritish, binolardagi va xizmat postlaridagi video yozuvlar saqlanishi uchun sharoitlar yaratish Qoraqalpogʻiston Respublikasi Vazirlar Kengashi, Toshkent shahar va viloyatlar hokimliklari hamda Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan taʼminlanadi”; quyidagi mazmundagi toʻrtinchi va beshinchi xatboshilar bilan toʻldirilsin: “Guruh nazoratchilari va abituriyentlarni test sinovlari oʻtkaziladigan hududga nazorat xizmati postlari orqali kiritish, tadbir jarayonida jamoat tartibini saqlash va jamoat xavfsizligini taʼminlash Oʻzbekiston Respublikasi Milliy gvardiyasi, Ichki ishlar vazirligi, hududiy adliya organlari hamda qabul komissiyasi tomonidan amalga oshiriladi. Test sinovlari oʻtkaziladigan har bir binoda Davlat test markazining vakiliga test materiallarini saqlash, tarqatish va yigʻib olish uchun moʻljallangan yetarli miqdorda stol, stullar, kompyuter, skaner, statsionar telefon aloqasi, doimiy videokuzatuv va seyf bilan taʼminlangan maxsus xona (shtab) tayyorlanadi. Bunda, binoning holati sanitariya qoidalari, normalari va gigiyena normativlari talablariga toʻliq javob berishi lozim”; 20-banddagi “20 — 25” raqamlari “25 — 30” raqamlari bilan almashtirilsin; g) 2-ilovada: 7-bandda: beshinchi xatboshi chiqarib tashlansin; oltinchi — sakkizinchi xatboshilar tegishlicha beshinchi — yettinchi xatboshilar deb hisoblansin; Oʻzbekiston Respublikasi Adliya vazirligi yuridik texnikumlariga kirish uchun hujjatlarni topshirish boʻyicha soʻrovnomada: 3.2-band quyidagi tahrirda bayon etilsin: “3.2. “Ijtimoiy himoya yagona reyestri” axborot tizimida roʻyxatga olingan shaxslar farzandlari”; 3.4-banddagi “TDYU huzuridagi akademik litsey bitiruvchilari (oʻzlashtirish koʻrsatkichining haqidagi maʼlumotnoma)” soʻzlari “Chet tilini bilish darajasini tasdiqlovchi V1 va undan yuqori darajadagi davlat malaka sertifikatiga yoki xalqaro sertifikatlarga ega abituriyentlar” soʻzlari bilan almashtirilsin; Oʻzbekiston Respublikasi Adliya vazirligining yuridik texnikumlariga oʻqishga kirish uchun imtiyozga ega boʻlgan abituriyentlar toifasi hamda ularning reyestrini shakllantirish uchun masʼul boʻlgan vakolatli organlar roʻyxatida: 3-pozitsiya quyidagi tahrirda bayon etilsin: 4-pozitsiya oʻz kuchini yoʻqotgan deb hisoblansin. 19. Vazirlar Mahkamasining “Oʻzbekiston Respublikasi Sogʻliqni saqlash vazirligining tibbiyot tashkilotlarini moliyalashtirish tizimini yanada takomillashtirish chora-tadbirlari toʻgʻrisida” 2020-yil 10-yanvardagi 19-son qarorida: a) 2-ilovada: 7-banddagi “ushbu Nizom ilovasiga muvofiq namunaviy shakl boʻyicha” soʻzlari “oʻzaro” soʻzi bilan almashtirilsin; ilova oʻz kuchini yoʻqotgan deb hisoblansin; b) 3-ilovada: 11-banddagi “2-ilovada keltirilgan shakldagi” soʻzlari “taraflar oʻrtasida tuziladigan” soʻzlari bilan almashtirilsin; 2-ilova oʻz kuchini yoʻqotgan deb hisoblansin. 20. Vazirlar Mahkamasining 2020-yil 9-martdagi 134-son qarori bilan tasdiqlangan Kichik sanoat zonalari toʻgʻrisidagi nizomda: a) 35-bandning birinchi xatboshisidagi “ushbu Nizomga 3-ilovaga muvofiq shakl boʻyicha” soʻzlari chiqarib tashlansin; b) 40-banddagi “ushbu Nizomga 5-ilovaga muvofiq shakl boʻyicha” soʻzlari chiqarib tashlansin; v) 43-bandning birinchi xatboshisidagi “ushbu Nizomga 6-ilovaga muvofiq shakl boʻyicha” soʻzlari chiqarib tashlansin; g) 3, 5 va 6-ilovalar oʻz kuchini yoʻqotgan deb hisoblansin. 21. Vazirlar Mahkamasining “Oʻzbekiston Respublikasida uzluksiz boshlangʻich, oʻrta va oʻrta maxsus professional taʼlim tizimini tartibga soluvchi normativ-huquqiy hujjatlarni tasdiqlash toʻgʻrisida” 2020-yil 7-avgustdagi 466-son qarorida: a) 2-ilova (Boshlangʻich professional taʼlim bosqichida kadrlar tayyorlaydigan kasb-hunar maktablarining namunaviy ustavi)da: 37-banddan “vakili” soʻzi chiqarib tashlansin; 50-bandning ikkinchi xatboshisi quyidagi tahrirda bayon etilsin: “Kasaba uyushmasi qoʻmitasi kasaba uyushmalari toʻgʻrisidagi va boshqa qonunchilik hujjatlariga asosan ish koʻradi”; b) 3-ilova (Oʻrta professional taʼlim bosqichida kadrlar tayyorlaydigan kollejlarning namunaviy ustavi)ning 58-bandi ikkinchi xatboshisi quyidagi tahrirda bayon etilsin: “Kasaba uyushmasi qoʻmitasi kasaba uyushmalari toʻgʻrisidagi va boshqa qonunchilik hujjatlariga asosan ish koʻradi”; v) 4-ilova (Oʻrta maxsus professional taʼlim bosqichida kadrlar tayyorlaydigan texnikumlarning namunaviy ustavi)da: 18-bandning uchinchi xatboshisidan “, Xotin-qizlar qoʻmitasi” soʻzlari chiqarib tashlansin; 40-band quyidagi tahrirda bayon etilsin: “Kasaba uyushmasi qoʻmitasi kasaba uyushmalari toʻgʻrisidagi va boshqa qonunchilik hujjatlariga asosan ish koʻradi”. 22. Vazirlar Mahkamasining “Toshkent davlat yuridik universiteti magistraturasiga oʻqishga qabul qilish tartibini takomillashtirish chora-tadbirlari toʻgʻrisida” 2020-yil 26-avgustdagi 513-son qarorida (Oʻzbekiston Respublikasi QT, 2020-y., 8-son, 198-modda): a) 1-ilovada: 7-bandning ikkinchi xatboshisi quyidagi tahrirda bayon etilsin: “Test sinovi topshiriladigan fanlar majmuasi, baholash mezonlari, test topshiriqlari soni hamda vaqt meʼyorlari TDYU tomonidan Davlat test markazi bilan kelishgan holda belgilanadi”; 17-band quyidagi tahrirda bayon etilsin: “17. Abituriyent roʻyxatdan oʻtishi uchun hujjatlarning asl nusxasidagi quyidagi maʼlumotlarni Davlat test markazining maxsus dasturi orqali elektron ravishda kiritadi: oliy maʼlumot toʻgʻrisidagi diplom (yoki diplomdan koʻchirma — Oʻzbekiston Respublikasi oliy taʼlim muassasalarini davlat granti boʻyicha oʻqib tugatganlar uchun) berilgan taʼlim muassasasi nomi, seriyasi, raqami; xorijiy tilni V2 darajasida bilish darajasi toʻgʻrisidagi milliy yoki unga mos darajadagi xalqaro sertifikat; davlat stipendiyalari bilan taqdirlash toʻgʻrisidagi hujjat — mavjud boʻlganda”; 26 — 30-bandlar oʻz kuchini yoʻqotgan deb hisoblansin; 32-banddagi “Davlat komissiyasi tomonidan” soʻzlari “Davlat test markazi tomonidan Adliya vazirligi bilan kelishgan xolda” soʻzlari bilan almashtirilsin; 49-band quyidagi mazmundagi xatboshi bilan toʻldirilsin: “Mazkur toifadagi abituriyentlarni magistraturaga qabul qilish boʻyicha murojaat qilish va oʻqishga qabul qilish, toʻlov-kontrakt (shu jumladan tabaqalashtirilgan toʻlov-kontrakt) mablagʻlarini toʻlash boʻyicha muddatlar, shuningdek, ularni uzaytirish TDYU tomonidan mustaqil ravishda amalga oshiriladi”; 51-banddagi “Davlat test markazi hamda TDYU oʻrtasidagi kelishuvga koʻra TDYUning budjetdan tashqari” soʻzlari “ushbu maqsadlar uchun ajratiladigan Oʻzbekiston Respublikasi Davlat budjeti” soʻzlari bilan almashtirilsin; b) 2-ilovada: 2-band quyidagi tahrirda bayon etilsin: “2. Xorijiy fuqarolar toʻplangan ballarning reyting tizimi asosida belgilangan oʻrinlar soniga muvofiq TDYU magistraturasiga suhbat (keyingi oʻrinlarda — suhbat) asosida oʻqishga qabul qilinadi. Suhbat Adliya vazirligi bilan kelishilgan holda TDYU tomonidan belgilangan muddatlarda oʻtkaziladi. Suhbat oʻtkazish muddatlari toʻgʻrisidagi maʼlumot TDYU tomonidan uning rasmiy veb-saytida suhbat oʻtkazilishidan kamida 1 oy oldin eʼlon qilinadi”; 4-bandning birinchi xatboshisidagi “qabul yilining 15-may — 30-iyul kunlari davomida” soʻzlari “Adliya vazirligi bilan kelishgan holda TDYU tomonidan belgilangan muddatlarda” soʻzlari bilan almashtirilsin; 6-band quyidagi tahrirda bayon etilsin: “6. Kirish imtihonlari natijalari boʻyicha TDYU rektorining abituriyentlarni TDYU magistraturasiga oʻqishga qabul qilish boʻyicha buyrugʻi qabul qilinganidan soʻng uch kun ichida hujjatlarning asl nusxalari abituriyent tomonidan TDYUga taqdim etiladi”; 21-band quyidagi tahrirda bayon etilsin: “21. Suhbat natijalariga koʻra TDYU rektorining TDYU magistraturasiga abituriyentlarni oʻqishga qabul qilish toʻgʻrisida buyrugʻi qabul qilinadi”; 25-band quyidagi tahrirda bayon etilsin: “25. TDYU rektorining TDYU magistraturasiga xorijiy fuqarolarni qabul qilish toʻgʻrisidagi buyrugʻi 2-sentabrdan kechiktirmay qabul qilinadi”; 26-banddagi “Davlat komissiyasi qarori” soʻzlari “TDYU rektorining buyrugʻi” soʻzlari bilan almashtirilsin; v) 3-ilovada: 2-bandda: “a” kichik bandda: ikkinchi xatboshidagi “davlat hokimiyati va boshqaruvining markaziy organlarida” soʻzlari “davlat hokimiyati va boshqaruvining markaziy organlari, shuningdek, respublika darajasidagi boshqa davlat organlarining markaziy apparatida” soʻzlari bilan almashtirilsin; quyidagi mazmundagi xatboshi bilan toʻldirilsin: “mazkur Nizomning 51-bandiga muvofiq tegishli oliy taʼlim muassasasining buyurtmasi asosida bazaviy oliy yuridik maʼlumotga ega boʻlgan shaxslar”; “b” kichik bandda: birinchi xatboshidagi “davlat hokimiyati va boshqaruvining markaziy organlarining” soʻzlari “davlat hokimiyati va boshqaruvining markaziy organlari hamda respublika darajasidagi boshqa davlat organlarining” soʻzlari bilan almashtirilsin; uchinchi xatboshi “markaziy apparatdagi” soʻzlaridan keyin “mustaqil” soʻzi bilan toʻldirilsin; quyidagi mazmundagi xatboshi bilan toʻldirilsin: “Oʻzbekiston Respublikasi Konstitutsiyaviy sudi va Oliy sudining mustaqil tarkibiy boʻlinmalari rahbarlari (texnik, xizmat koʻrsatuvchi va ishlab chiqarish bilan bogʻliq boʻlinmalardan tashqari) hamda boshqaruv kadrlari”; 4-band “apparati xodimlari uchun —” soʻzlaridan keyin “Oʻzbekiston Respublikasi Bosh vazirining oʻrinbosarlari va” soʻzlari bilan toʻldirilsin; 5-band “TDYU magistraturasiga” soʻzlaridan keyin “masofaviy, sirtqi va kechki taʼlim shakllari asosida, ishlab chiqarishdan ajralmagan holda” soʻzlari bilan toʻldirilsin; quyidagi mazmundagi 51-band bilan toʻldirilsin: “51. Respublikadagi oliy taʼlim muassasasining buyurtmasiga koʻra bazaviy oliy yuridik maʼlumotga ega boʻlgan shaxslar TDYU magistraturasiga kunduzgi, shuningdek, ishlab chiqarishdan ajralmagan holda masofaviy, sirtqi va kechki taʼlim shakllarida, kirish test sinovlarisiz, toʻlov-kontrakt asosida, qabul parametrlaridan tashqari, oʻqishni tugatgandan soʻng buyurtma bergan oliy taʼlim muassasasida kamida uch yil toʻliq stavkada uzluksiz ishlash majburiyatini olgan holda oʻqishga qabul qilinadi”; 8-bandda: ikkinchi va uchinchi xatboshilar chiqarib tashlansin; toʻrtinchi va beshinchi xatboshilar tegishlicha ikkinchi va uchinchi xatboshilar deb hisoblansin; quyidagi mazmundagi xatboshilar bilan toʻldirilsin: “tegishli oliy taʼlim muassasasining buyurtmasiga koʻra bazaviy oliy yuridik maʼlumotga ega boʻlgan shaxslar uchun belgilangan tartibda imzolangan va oliy taʼlim muassasasi blankasida rasmiylashtirilgan, raqami va berilgan vaqti aks ettirilgan oliy taʼlim muassasasi rahbarining tavsiyasi (ushbu Nizomning 51-bandida nazarda tutilgan asosga koʻra hujjat topshirilganda); xorijiy tilni V2 darajasida bilish darajasi toʻgʻrisidagi milliy yoki unga mos darajadagi xalqaro sertifikat”; 13-band quyidagi mazmundagi xatboshi bilan toʻldirilsin: “Mazkur Nizomning 51-bandiga muvofiq abituriyentlarni TDYU magistraturasiga toʻlov-kontrakt asosida qabul qilish maqsadida TDYU, oliy taʼlim muassasasi va abituriyent oʻrtasida uch tomonlama kontrakt (shartnoma) tuziladi hamda unda kontrakt toʻlovi summasini belgilangan muddatda toʻlash sharti, oʻqishni tamomlaganidan soʻng buyurtma bergan oliy taʼlim muassasasida uch yil davomida toʻliq stavkada uzluksiz ishlab berish majburiyati koʻrsatiladi”; 15-banddagi “TDYU Magistratura boʻlimiga” soʻzlari “TDYUga” soʻzi bilan almashtirilsin. 23. Vazirlar Mahkamasining 2020-yil 8-sentabrdagi 544-son qarori bilan tasdiqlangan Oʻzbekiston Respublikasi Adliya vazirligi qoshidagi Yuristlar malakasini oshirish markazida qayta tayyorlash va malaka oshirish tartibi toʻgʻrisidagi nizomning 8-bandi quyidagi tahrirda bayon etilsin: “8. Buyurtmachi tashkilot qayta tayyorlash kurslarini tashkil etish uchun onlayn tarzda (Markazning rasmiy veb-sayti yoki maxsus elektron dasturlar orqali) yoki bevosita Markazga murojaat qiladi”. 24. Vazirlar Mahkamasining “Yuridik kadrlarni xalqaro standartlar boʻyicha tayyorlash tizimini yanada takomillashtirishga doir qoʻshimcha chora-tadbirlar toʻgʻrisida” 2021-yil 6-apreldagi 189-son qarorining 4-bandi quyidagi tahrirda bayon etilsin: “4. Markaz direktori tomonidan TDYU bilan kelishilgan holda Markazning budjetdan tashqari mablagʻlari (qayta tayyorlash kurslaridan oʻtish uchun shartnoma asosida toʻlanadigan mablagʻlar va boshqalar) hisobidan quyidagilar mustaqil ravishda amalga oshiriladi: Markazda tashkil etiladigan kurslarga konsultant, maʼruzachi va oʻqituvchi sifatida jalb etiladigan xorijiy va mahalliy mutaxassislarning ish haqi va boshqa toʻlovlari miqdorlarini belgilash; Markaz xodimlariga har oylik ustama va moddiy ragʻbatlantirishning boshqa turlari, shuningdek, ularning miqdorini belgilash”. 25. Vazirlar Mahkamasining 2021-yil 17-sentabrdagi 572-son qarori bilan tasdiqlangan Maktabgacha, umumiy oʻrta, oʻrta maxsus, professional va maktabdan tashqari taʼlim tashkilotlari pedagog kadrlarini attestatsiyadan oʻtkazish tartibi toʻgʻrisidagi nizomning 1-bandi quyidagi mazmundagi xatboshi bilan toʻldirilsin: “Mazkur Nizom Oʻzbekiston Respublikasi Adliya vazirligining yuridik texnikumlari pedagog kadrlariga nisbatan tatbiq etilmaydi”. 1. Vazirlar Mahkamasining “Oʻzbekiston Respublikasi Adliya vazirligi yuridik texnikumlari bitiruvchilarini Toshkent davlat yuridik universiteti bakalavriatiga oʻqishga qabul qilish toʻgʻrisida nizomni tasdiqlash haqida” 2018-yil 24-iyuldagi 573-son qarori (Oʻzbekiston Respublikasi QT, 2018-y., 7-son, 192-modda). 2. Vazirlar Mahkamasining “Oʻzbekiston Respublikasi Adliya vazirligi yuridik texnikumlari faoliyatini takomillashtirishga doir qoʻshimcha chora-tadbirlar toʻgʻrisida” 2020-yil 30-oktabrdagi 677-son qaroriga 3-ilovaning 7-bandi. 3. Vazirlar Mahkamasining “Yuridik kadrlarni xalqaro standartlar boʻyicha tayyorlash tizimini yanada takomillashtirishga doir qoʻshimcha chora-tadbirlar toʻgʻrisida” 2021-yil 6-apreldagi 189-son qaroriga 2-ilovaning 11-bandi.